Sam fɔlɔ 2 AKKDC08 - Annɛ ye Ala daali k'a fɔ ko: «Ne - Bible Search\nSam fɔlɔ 1 Sam fɔlɔ 3\nSam fɔlɔ 2\nAnnɛ be Ala tanura\n1- Annɛ ye Ala daali k'a fɔ ko:\n«Ne dusu diyara Masaba barika la,\nMasaba ye n kuun kɔrɔta.\nFɔta sɔrɔla ne fɛ ne jugu ye,\nbari ne be nisɔndiya i ka dɛmɛli kosɔn.\n2Masaba ɲɔgɔn tɛ,\ndɔwɛrɛ te yen e kɔ.\nDogoyɔrɔ wɛrɛ te yen ni e tɛ,\nan ka Ala.\n3Aw kana yɛrɛboɲakuma fɔ tugu,\nwansokuma kana bɔ aw daa la tugu.\nMasaba ye Ala ye, a be koo lɔn,\nale lo be kɛwaliw filɛ.\n4Kɛlɛdenw ka kalaw karila,\nbarikatanw ye fanga sɔrɔ tuguni.\n5Kɔngɔ tun te mɔgɔ minw na,\nolu be baara kɛ dumuni kosɔn.\nKɔngɔ tun be mɔgɔ minw na,\nolu be lafiɲɛ na.\nMuso min tun te deen sɔrɔ,\nale ye deen wolonwula wolo,\nmin tun ye deen caaman sɔrɔ,\nale te foyi sɔrɔla tugu.\n6Masaba le b'a kɛ mɔgɔ be sa,\nale lo be mɔgɔ to nii na fana,\nale lo sababu la mɔgɔ be taga lahara,\nale fana le b'u bɔ yen.\n7Ale lo be mɔgɔ kɛ fantan ye,\nale fana le be mɔgɔ kɛ fɛntigi ye.\nAle lo be mɔgɔ majigi,\nale fana le b'a kuun kɔrɔta.\n8Ale lo be dɛsɛbagatɔ wili ka bɔ duguma,\na be fantan sama ka bɔ ɲamaɲama la,\nka sigiyɔrɔ d'u ma mɔgɔbabaw cɛma,\nka masasigilan nɔɔrɔman kɛ u niyɔrɔ ye.\nDugukolo ye Masaba ta ye,\nale lo y'a juu sigi a ka tutunanw kan.\n9A ben'a ɲasiranbagaw kɔlɔsi,\nnga mɔgɔjuguw bena sa dibi kɔnɔ.\nBari mɔgɔ te see sɔrɔ a yɛrɛ fanga barika la.\n10Minw ye Masaba juguw ye,\nolu bena halaki,\nk'a to sankolo la,\na b'a to saan be pɛrɛn u kama.\nA bena diɲɛ bɛɛ kiti.\nA ye mɔgɔ min sigi masaya la,\na be fanga di ale ma,\na ye masacɛ min woloma,\na be barika don ale la.»\n11O kɔ, Ɛlikana kɔsegira ka ta'a ka soo Arama. Samuyɛli tora ka baara kɛ Masaba ye sarakalasebaga Eli gɛrɛfɛ.\nEli ka deenw ka koo\n12Eli ka deenw tun ye mɔgɔkolonw ye. U tun te Masaba lɔn. 13Sarakalasebaga nunu tun be fɛɛn min kɛ jama la, o filɛ: Ni mɔgɔ min tagar'a ka begɛn saraka bɔ, n'a b'a sogo tobira tuma min na, sarakalasebaga ka baaraden tun be na ni kuru ye min ɲiin ye saba ye a bolo, 14k'a don daga kɔnɔ. Kuru nin mana bɔ ni sogo o sogo ye, o be kɛ sarakalasebaga ta ye. Isirayɛliden minw bɛɛ tun be taga Silo, u tun be to k'o le kɛ olu la. 15Ka fara o kan, waati dɔ u yɛrɛ te sogo nin tulu jɛni fɔlɔ. Mɔgɔ min nana saraka bɔ, sarakalasebaga ka baaraden be n'a fɔ ale ye ko a ka sarakalasebaga niyɔrɔ d'a ma u be ta'a wusu. Ko a t'a ka sogo tobinin fɛ, fɔɔ sogo kɛnɛman. 16Ni o tigi y'a fɔ a ye ko a ka kɔnɔni kɛ u be sogo nin tulu jɛni fɔlɔ, a b'a fɔ ko ayi, ko a k'a di sisan, ko n'o tɛ, ale ben'a bɔ fanga la. 17Eli ka deen nunu tun be to ka hakɛ kɛ Masaba faan fɛ kosɔbɛ, bari u tun b'a ka saraka bɔko mafiɲɛya ten.\nSamuyɛli be baara kɛra Ala ye\n18Samuyɛli kɔni, ale tora ka baara kɛ Masaba ye. Sarakalasefani tun be deen nin kaan na, min dilanna ni jeseɲuman ye. 19Deen nin bamuso tun be to ka forocadennin kalan, ka n'a d'a ma saan o saan n'a cɛɛ be n'a ka sanyɛlɛma saraka bɔ tuma min na. 20Eli tun be to ka duba kɛ Ɛlikana n'a muso ye ko: «Masaba k'a kɛ i be deen wɛrɛw sɔrɔ muso nin fɛ, janko u ka se ka to i deen nin nɔɔ na i ye min di Masaba ma.» O kɔ, u be kɔsegi ka taga soo. 21Masaba ye koɲuman kɛ Annɛ ye: A ye kɔnɔw ta ka dencɛman saba ni denmuso fila wolo. Kanbelennin Samuyɛli tun be boɲana ka taga, Masaba ɲakɔrɔ. 22Eli tun kɔrɔla kosɔbɛ. A deenw tun be koo minw kɛ Isirayɛlidenw bɛɛ la, a tun y'o mɛn. A tun y'a mɛn fana ko u tun be to ka la ni musow ye minw tun be baara la Ɲɔgɔnkunbɛn fanibugu daa la. 23A y'a fɔ u ye ko: «Mun na aw be nin kɛ? Ne y'aw ka kɛwalijugu mɛn mɔgɔw bɛɛ fɛ. 24N deenw, ne be fɛɛn min mɛnna Masaba ka jama fɛ, o ma ɲi. Aw k'o dabila. 25Ni mɔgɔ dɔ y'a tɔɲɔgɔn hakɛ ta, Ala le b'o ɲanabɔ. N'a do ye Masaba hakɛ ta, jɔn le bena sabali kɛ a la?» U ma sɔn ka mɛnni kɛ u faa fɛ, bari Masaba tun b'a fɛ k'u faga. 26- Kanbelennin Samuyɛli tun be boɲa ka taga ɲa, a koo tun ka di Masaba ni mɔgɔw ye.\nEli ka soo halakiko be fɔ a ye\n27Ala ka mɔgɔ dɔ nana Eli fɛ k'a fɔ a ye ko: «Masaba y'a fɔ ko ale tun m'a yɛrɛ yira aw bɛma ka somɔgɔw la wa? O y'a sɔrɔ u tun be Ezipiti masacɛ ka fanga kɔrɔ Ezipiti. 28- Ko ale y'a woloma k'a bɔ Isirayɛlidenw bɛɛ cɛma janko a ka kɛ ale ka sarakalasebaga ye, ka to ka yɛlɛ ale ka sarakabɔyɔrɔ kan, ka wusulan jɛni, ani ka sarakalasebagaw kuntigi ka fani don a ɲakɔrɔ. Ko ale ye Isirayɛlidenw ka sarakasogo jɛnita bɛɛ d'a ma. 29Ko mun na aw be ale ka sarakaw n'a ka saraka jɛnita mafiɲɛya, a ye min latigɛ k'o ka kɛ ale ka soo kɔnɔ. Ani ko mun le y'a to e b'i deenw boɲa ka tɛmɛ ale kan, bari aw boɲana ale ka jama Isirayɛli ka sarakaw barika la. 30O le y'a to Masaba, Isirayɛli ka Ala y'a fɔ fana ko ale tun ko i ka soo n'i bɛma ka somɔgɔw bena to ka baara kɛ ale ɲakɔrɔ tuma bɛɛ. Nga sisan a y'a fɔ k'o miiriya yɔrɔ ka jan ale la! Bari a ko mɔgɔ min b'ale boɲa, ale fana b'o tigi le boɲa, nga mɔgɔ min b'ale dɔgɔya, ale fana b'o tigi dɔgɔya. 31A y'a fɔ fana ko waati dɔ la, ko ale bena i bolo n'i bɛma ka somɔgɔw bolo bɔ, fɔɔ mɔgɔkɔrɔba tena sɔrɔ i ka soo kɔnɔ tugu. 32Ko i bena gwɛlɛya sɔrɔ i ka soo kɔnɔ. Ale bena hɛrɛ kɛ Isirayɛlidenw ye, nga mɔgɔkɔrɔba si tena sɔrɔ i ka soo kɔnɔa tugu abada. 33Ko ale bena i kɔmɔgɔ dɔ to a ka sarakabɔyɔrɔ gɛrɛfɛ, janko a ka to ka fa keliya ni nisɔngoya la. Nga i ka somɔgɔ si tena kɔrɔ ka sɔrɔ ka sa.\n34- «Ko i deen fila bena kori ka sa loon kelen, o ye Ofini ni Pinasi ye, o le bena kɛ taamasiɲɛ ye i fɛ ko kuma nin ye tiɲɛ ye. 35Ko ale ben'a ka sarakalasebaga ɲanaman sigi, k'o tigi ben'a dusulako n'a diyanakow kɛ, ko ale ben'a ka soo sabati, ani k'a to a be baara kɛ ale ka mɔgɔ wolomanin ɲakɔrɔ tuma bɛɛ. 36Ko i ka kɔmɔgɔ minw mana to yen, olu bɛɛ bena na u kunbiri gwan o tigi ɲakɔrɔ, janko a ka warigwɛ deen kelen ni dumuni dɔɔni sɔrɔ. A ben'a fɔ o tigi nin ye ko a ka sabali k'ale don sarakalasebaara la, janko a ka se k'a daladumuni sɔrɔ.»


Bibulu ka maanaw: Yezu ka mɔgɔ kalancogo - Jehova Seerew ka ɛntɛrɛnɛti yɔrɔ daganin\nLOON dɔ la, Yezu y’a fɔ cɛɛ dɔ ye ko a ka kan k’a mɔgɔɲɔgɔn kanu. O cɛɛ ye Yezu ɲininga ko: “Jɔn le ye ne mɔgɔɲɔgɔn ye?” Ayiwa, Yezu y’a lɔn o cɛɛ ka miiriya ye min ye. O cɛɛ b’a miiri ko ale ka siya n’a ka diinanmɔgɔw dɔrɔn lo ye ale mɔgɔɲɔgɔnw ye. O la, an k’a filɛ Yezu ye min fɔ a ye.\nTuma dɔw la, Yezu tun be maana dɔ lakali walisa ka mɔgɔw kalan. A y’o lo kɛ sisan. A ye maana dɔ lakali min ɲɛsinna Yahutucɛ dɔw ani Samarikacɛ dɔ ma. An y’a kalan ka tɛmɛ ko Samarikaw koo man di Yahutuw fanba ye. Ayiwa, Yezu ka maana filɛ:\nCɛɛ dɔ tun bɔra Zeruzalɛmu n’a be tagara Zeriko, sira dɔ fɛ kuluw cɛma. Benkannikɛlaw girinna a kan. U y’a ka wari bɔsi a la ka tila k’a bugɔ fɔɔ ka kirin.\nKɔfɛ, Yahutuw ka sarakalasebaga dɔ tun be o sira kelen kan ka na. A ye cɛɛ mandiminin ye. E ka miiri la, a ye mun lo kɛ? A faranna ka tɛmɛ sira faan dɔ fɛ ka taga. O kɔ, cɛɛ dɔ min ka Alako tun ka bon kosɔbɛ, o fana nana. Levi kɔmɔgɔw dɔ lo. Yala a lɔra wa? Ayi, a ma lɔ ka cɛɛ mandiminin nin dɛmɛ dɛ! Sarakalasebaga ani Levite cɛɛ nunu tagatɔ filɛ yɔrɔ jan.\nNka, jɔn lo be ni cɛɛ mandiminin nin ye? Samarikacɛ dɔ lo. A be Yahutucɛ dɛmɛna. A ye fila dɔ don a jolidaw la. O kɔ, a ye Yahutucɛ ta ka taga n’a ye yɔrɔ dɔ la walisa a ka lafiɲɛ ani ka kɛnɛya.\nYezu tilanin kɔ a ka maana na, cɛɛ min tun y’a ɲininga, a y’a fɔ o ye ko: ‘E ka miiri la, mɔgɔ saba nunu na, juman lo ye cɛɛ mandiminin mɔgɔɲɔgɔn ye? Sarakalasebaga wa, Levite wa wala Samarika?’\nCɛɛ y’a jaabi ko: ‘Samarika lo. A ye koo ɲuman kɛ cɛɛ mandiminin nin ye.’\nYezu ko: ‘I ye tiɲɛn fɔ. Ayiwa, i fana ka taga o ɲɔgɔn kɛ.’\nYezu ka mɔgɔw kalancogo ka di i ye wa? Yezu ka kuma minw be sɔrɔ Bibulu kɔnɔ, n’an b’u kalan an be se ka koo kɔrɔtalen caaman faamu. Tiɲɛn tɛ?\nCɛɛ dɔ ye ɲiningali juman kɛ Yezu ye, ani mun na?\nTuma dɔw la, Yezu tun be tɛmɛ fɛɛrɛ juman fɛ ka mɔgɔw kalan, ani an ye mun lo kalan ka tɛmɛ Yahutuw ni Samarikaw koo la?\nYezu ka maana kɔnɔ, Yahutu dɔ tagatɔ Zeriko, mun lo y’a sɔrɔ?\nYahutuw ka sarakalasebaga dɔ ani Levite dɔ tɛmɛtɔ ye mun lo kɛ?\nJaa nin kan, jɔn lo be Yahutucɛ mandiminin nin dɛmɛna?\nYezu tilanin kɔ a ka maana na, a ye ɲiningali juman kɛ, ani cɛɛ y’a jaabi cogo di?\nLuka 10:25-37 kalan.\nSanni a ka sin ka sariya karamɔgɔ dɔ ka ɲiningali jaabi, Yezu y’a dɛmɛ cogo di ale yɛrɛ k’a hakili jagabɔ koo dɔ kan? (Luka 10:26; Mat. 16:13-16)\nCogo di, Yezu tɛmɛna ntalen kumaw fɛ k’a lamɛnbagaw dɛmɛ u ka see sɔrɔ siyawoloma koo kan? (Luka 10:36, 37; 18:9-14; Titi 1:9)\nYezu ye ntalen min la Samarikacɛ ka ɲumanya koo la, a tɛmɛna o fɛ cogo di ka mɔgɔw kalan miiriya barikaman dɔ la?\nDencɛ min tun tununa, a kɔsegira soo\nYezu ye ntalen min la dencɛ tununin koo la, an be kalan jumanw lo sɔrɔ o la?\nA ci dɔ ma A ci dɔ ma Maana 95nan: Yezu ka mɔgɔ kalancogo


Eze 38 AKKDC08 - Masaba kumana ne fɛ ko: «Adamaden, i - Bible Search\nEze 37 Eze 39\nKirayakuma, Gɔgi kama\n1Masaba kumana ne fɛ ko: 2- «Adamaden, i ɲaa sin Gɔgi ma min be Magɔgi jamana na, min ye Mɛsɛki ani Tubali ka ɲamɔgɔba ye. Kiraya kɛ a koo la, 3ko Matigi, Masaba ko: ‹Mɛsɛki ani Tubali ka ɲamɔgɔba Gɔgi, ne wilila i kama. 4Ne bena i yɛlɛma ka nigɛ don i daa la, k'i wajibiya ka bɔ i ka yɔrɔ la, e n'i ka kɛlɛdenw bɛɛ lajɛnnin: soow ni sotigiw, minw labɛnnin be ka ɲa kɛlɛ kama, ani jamaba, nigɛkunbɛnnanbabatigiw ni misɛnmantigiw, u bɛɛ be se murujankɛlɛ la kosɔbɛ. 5Pɛrɛsi kɛlɛdenw, ni Etiyopi taw, ni Puti taw, olu bɛɛ bena kɛ n'u ye, u bena kɛ ni nigɛkunbɛnnanw ni nigɛfugulanw ye. 6Gomɛri, ni Bɛtitogarima min be fɔɔ yɔrɔjan kɔgɔdugu ɲafan fɛ, olu ka kɛlɛdenw bɛɛ, ni siya wɛrɛ caaman ka mɔgɔw bena fara i kan. 7I cɛɛ siri. E n'i ka kɛlɛdenw k'aw yɛrɛ labɛn, olu minw bɛɛ lajɛnnin be i kɔrɔ. I bena kɛ u kuntigi ye. 8Waatijan nata la, saan caaman tɛmɛnin kɔ, u bena i wele ka taga kɛlɛ la ka Isirayɛli jamana kɛlɛ. A mɔgɔ minw tora kɛlɛ tɛmɛnin kɔ, olu siginin tun be jamana minw na, u bena bɔ yen ka na lajɛn Isirayɛli kuluw kan, o yɔrɔ minw lakolon tun tora kabini waatijan. O y'a sɔrɔ, kabini u bɔra siya wɛrɛw cɛma, u bena to hɛrɛ la o yɔrɔ la. 9E n'i ka kɛlɛdenw bɛɛ ani siya caaman minw b'i fɛ, aw bena girin u kan i n'a fɔ fɔɲɔba, ka jamana bɛɛ datugu i n'a fɔ sankaba.› »\n10Matigi, Masaba ko: «O loon na, i bena miiriya caaman sɔrɔ, ka dabarijugu dɔ labɛn. 11I ben'a fɔ ko laminikogow te jamana min duguw la, ko i be taga o kama. Ko i bena taga bari mɔgɔw la minw siginin be hɛrɛ la u ka duguw kɔnɔ, laminikogo te minw na, koon n'a sɔgɔnan te minw na. 12Dugu minw tun cira ka kɔrɔ, ni mɔgɔw segira ka bɔ siya wɛrɛw cɛma ka na sigi u kɔnɔ, i ko i bena taga olu kɛlɛ k'u ka fɛɛnw cɛ, ko i bolo bena se u ma. Begɛn ni nafolo b'u fɛ, u siginin be jamanaw cɛmancɛ la.l 13Sabakaw ni Dedankaw, ani Tarisisi jagokɛlaw n'a dafɛdugu mɔgɔw bena i ɲininga ko: ‹Yala i nana janko k'u ka nafolo cɛ le wa?› Ko: ‹Yala e y'i ka kɛlɛdenw lajɛn janko ka dugu kɔnɔ fɛɛnw cɛ le wa, ka taga n'u ka warigwɛ n'u ka sanu ye, k'u ka begɛnw n'u ka nafolo cɛ ka taga n'a ye, ka taga ni nafoloba ye wa?›\n14«O la, adamaden, kiraya kɛ k'a fɔ Gɔgi ye ko Matigi, Masaba ko: ‹Ni ne ka jama Isirayɛli sigira ɲasuma na loon min na, i bena o lɔn. 15E ni kɛlɛden caaman ka bɔ siya caaman na, aw bɛɛ bena yɛlɛ soow kan ka kɛ kɛlɛbolo barikaman ye, aw bena bɔ fɔɔ yɔrɔjan, kɔgɔdugu ɲafan fɛ i ka jamana kɔnɔ ka na. 16Gɔgi, i bena na ne ka jama Isirayɛli kɛlɛ i n'a fɔ sankaba be dugukolo datugu cogo min na. O bena kɛ waatijan nata la. Ne bena i ci ka taga ne ka jamana kɛlɛ janko siyaw ka ne lɔn ni ne tɛmɛna i fɛ k'a yira ko ne ye senuman ye tuma min na.› »\n17- Matigi, Masaba ko: «Ne ka baarakɛlaw Isirayɛli kiraw tun kumana mɔgɔ min koo la ne barika la kabini tumajan, ele lo. U y'a fɔ saan caaman kɔnɔ ko ne bena i ci ka taga Isirayɛlidenw kɛlɛ. 18Nga ni Gɔgi tagara ko a be Isirayɛli jamana kɛlɛ loon min na, ne dusu bena gwan kosɔbɛ. Ne Matigi, Masaba le ko ten. 19Ne dimininba b'a fɔ keliya kosɔn k'o loon na, dugukolo bena yɛrɛyɛrɛ kosɔbɛ Isirayɛli jamana kɔnɔ. 20Jigɛw ni kɔnɔw ni kongosogow ni fɛɛn fofotaw ni dugukolo kan mɔgɔw bɛɛ bena yɛrɛyɛrɛ ne ɲakɔrɔ. Kuluw bena cici, faraw bena kɛ mugu ye, kogow bɛɛ bena ben duguma. 21Ne bena murujantigiw wele Gɔgi kama ne ka kuluw bɛɛ kan. Ne Matigi, Masaba le ko ten. Mɔgɔ kelen kelen bɛɛ bena murujan ta u balimaw kama. 22Ne bena Gɔgi kiti ka fɔɲɔbana ni mɔgɔfagalaw bila a la. Ne bena sanji ni sanbɛrɛ, ni tasuma ani kiribi mananin caaman jigi Gɔgi n'a ka kɛlɛdenw kan, ani siya caaman min bena kɛ n'a ye. 23Ne bena o kɛ ka ne ka boɲa yira siya caaman na, ani k'a yira u la ko ne ɲɔgɔn tɛ. O la, u ben'a lɔn ko ne ye Masaba le ye.


Nee 11 AKKDC08 - Jama ɲamɔgɔw nana sigi Zeruzalɛmu. - Bible Search\nNee 10 Nee 12\nZuwifu minw nana Zeruzalɛmu\n1Jama ɲamɔgɔw nana sigi Zeruzalɛmu. Jama tɔw ye kala la janko k'u tilan sigiyɔrɔ tan. Sigiyɔrɔ kelen ka na sigi Zeruzalɛmu kɔnɔ, min ye dugu senuman ye, tɔw ka to dugu tɔɔ nunu kɔnɔ. 2Mɔgɔ minw sɔnna u yɛrɛ ma k'olu bena sigi Zeruzalɛmu, jama ye duba kɛ olu ye.\n3- Mara nin kɔnɔ ɲamɔgɔ minw sigira Zeruzalɛmu, olu le ye nunu ye: Isirayɛlidenw bɛɛ, ni sarakalasebagaw, ni Levi kɔmɔgɔ tɔw, ni Ala ka soo kɔnɔ baarakɛlaw, ani Solomani ka baaradenw kɔmɔgɔw, olu dɔw tagara sigi u ka yɔrɔw la u ka duguw kɔnɔ Zuda mara la. 4Zuda ni Bɛnzamɛn kɔmɔgɔ dɔw sigira Zeruzalɛmu dugu kɔnɔ.\nZuda kɔmɔgɔ minw sigira yen, o ye: Pɛrɛti kɔmɔgɔ dɔ, Maalalɛli deen Sefatiya deen Amariya dencɛ Zakari deen Uziya dencɛ Ataya ye, 5ani Siloni kɔmɔgɔ Zakari deen Yozaribu deen Adaya deen Azaya deen Koloze deen Baruki dencɛ Maaziya ye.\n6Pɛrɛti kɔmɔgɔ minw sigira Zeruzalɛmu, olu bɛɛ lajɛnnin tun ye mɔgɔ kɛmɛ naani ni bi wɔɔrɔ ni seegi ye. U bɛɛ tun be se u yɛrɛ kɔrɔ.\n7Bɛnzamɛn kɔmɔgɔ minw sigira Zeruzalɛmu, o ye: Yesaya deen Itiyɛli, deen Maaziya deen Kolaya deen Pedaya deen Yowɛdi deen Mesulamu dencɛ Salu ye, 8ni Gabayi ni Salayi minw fana tugura ale kɔ. Olu bɛɛ lajɛnnin kɛra mɔgɔ kɛmɛ kɔnɔntɔn ni mugan ni seegi ye. 9Zikiri dencɛ Yowɛli le tun y'u ɲamɔgɔ ye, ani Senuwa dencɛ Yewuda tun y'ale ka lankan ye dugu nin kɔnɔ.\n10Sarakalasebaga minw sigira Zeruzalɛmu, olu filɛ: Yoyaribu dencɛ Yedaya, ni Yakin, 11ani Ayitubi deen Merayɔti deen Sadɔki deen Mesulamu deen Ilikiya dencɛ Seraya, ale tun ye Ala ka soo ɲamɔgɔ ye, 12n'u baden minw tun be baara kɛ Ala ka soo kɔnɔ, olu bɛɛ lajɛnnin tun kɛra mɔgɔ kɛmɛ seegi ni mugan ni fila ye. Malikiya deen Pasewuri deen Zakari deen Amusi deen Pelaliya deen Yerowamu dencɛ Adaya, 13n'ale badenw, minw tun ye gwatigiw ye, olu bɛɛ lajɛnnin kɛra mɔgɔ kɛmɛ fila ni bi naani ni fila ye. Ani Imɛri deen Mesilemɔti deen Azayi deen Azareyɛli dencɛ Amasayi, 14n'a badenw, olu bɛɛ lajɛnnin tun kɛra mɔgɔ kɛmɛ ni mugan ni seegi ye, cɛfariw tun lo. Gedolimu dencɛ Zabidiyɛli le tun y'u ɲamɔgɔ ye.\n15Levi kɔmɔgɔ minw sigira Zeruzalɛmu, o ye: Buni deen Asabiya deen Azirikamu deen Asuba dencɛ Semaya ye, 16ani Sabitayi ni Yozabadi, olu le tun be Levi kɔmɔgɔw ɲafɛ n'u be to ka kɛnɛma koow ɲanabɔ Ala ka soo kɔnɔ. 17Ani Azafu deen Zabidi deen Mika dencɛ Mataniya, ale lo tun be to ka bila Ala daalili ɲafɛ, Bakibukiya ka tugu ale kɔ u badenw cɛma, ani Yedutun deen Galali deen Samuwa ka dencɛ Abida. 18Levi kɔmɔgɔw bɛɛ lajɛnnin minw tun be dugu senuman nin kɔnɔ, olu tun kɛra mɔgɔ kɛmɛ fila ni bi seegi ni naani ye.\n19Daa kɔlɔsibaga minw sigira Zeruzalɛmu, o filɛ: Akubu ni Talimɔn ani u baden daa kɔlɔsibagaw bɛɛ lajɛnnin tun ye mɔgɔ kɛmɛ ni bi wolonwula ni fila ye.\n20Isirayɛliden tɔw, ni sarakalasebagaw, ni Levi kɔmɔgɔ tɔw, u kelen kelen bɛɛ tagara sigi u yɛrɛ faso la Zuda mara duguw kɔnɔ. 21Minw tun be baara kɛ Ala ka soo kɔnɔ, olu sigira Ofɛli tintin kan, Siha ni Gisipa tun kɛra olu ɲamɔgɔw ye. 22Levi kɔmɔgɔ minw tun be Zeruzalɛmu, olu ɲamɔgɔ tun ye Mika deen Mataniya deen Asabiya deen Bani dencɛ Uzi ye, Azafu kɔmɔgɔw dɔ tun lo, minw tun ye dɔnkililabagaw ye Ala ka soo kɔnɔ. 23Dɔnkililabaga nunu tun ka kan ka baara min kɛ loon o loon, masacɛ tun y'o latigɛ. 24Mesezabeyɛli dencɛ Petaya min tun ye Zuda dencɛ Zera kɔmɔgɔw dɔ ye, masacɛ ye ale sigi k'a kɛ jama ka koo ɲanabɔbaga ye.\nZuwifu minw sigira mara nin kɔnɔ\n25Zuda kɔmɔgɔ dɔw sigira dugu minw kɔnɔ, o filɛ: Kiriyataraba n'a maraw, ani Dibɔn n'a maraw, ani Yekabiseyɛli n'a maraw, 26ni Yesuwa ni Molada ni Bɛtipɛlɛti, 27ani Asarisuwali, ni Bɛriseba n'a maraw la, 28ani Sikilagi ni Mekona n'a maraw la. 29U dɔw sigira fana Ɛnrimɔn ni Soreya ani Yarimuti, 30ani Zanowa ni Adulamu n'u maraw, ni Lakisi n'a kongo kɔnɔ, ani Azeka n'a maraw la. U sigira k'a ta Bɛriseba fɔɔ ka taga se Inɔmu kɔkɛnɛ na.\n31Bɛnzamɛn kɔmɔgɔw sigira Geba ni Mikimasi ni Aya ani Betɛli n'a maraw la. 32U dɔw sigira fana Anatɔti ni Nɔbi ani Ananiya, 33ni Asɔri ni Arama ni Gitayimu, 34ani Adadi ni Seboyimu ani Nebalati, 35ani Lɔdi ni Ono, ani Bololabaarakɛlaw ka kɔkɛnɛ na. 36Levi kɔmɔgɔ dɔw bɔra Zuda kɔmɔgɔw ka mara la ka taga sigi Bɛnzamɛn kɔmɔgɔw ka mara la.


Mas 2nan 7 AKKDC08 - Elize y'a fɔ ko u ka mɛnni kɛ - Bible Search\nMas 2nan 6 Mas 2nan 8\nMas 2nan 7\n1Elize y'a fɔ ko u ka mɛnni kɛ Masaba ka kuma na, ko Masaba y'a fɔ ko sini nin waati kelen nin ɲɔgɔn na, ko mugu kilo tan ni fila bena feere warigwɛ kuru kelen na, ka suman kilo mugan ni naani feere warigwɛ kuru kelen na Samari dugu donda la. 2Kɛlɛdenw kuntigi min tun ye masacɛ ka bolo layɔrɔ ye, ale y'a fɔ Ala ka mɔgɔ ye ko hali ni Masaba ye sankolo daa yɛlɛ, k'o koo te se ka kɛ. O la, Elize y'a fɔ a ye ko: «E ɲaa kɔni bena la koo nin kan, nga e ten'a dumu fewu!»\nSirikaw ka kɛlɛdenw be boli\n3O y'a sɔrɔ farisogobanatigi mɔgɔ naani tun be si dugu donda la. Olu y'a fɔ ɲɔgɔn ye ko: «Mun na an bena to yan ka sa? 4N'an ko an be don dugu kɔnɔ, kɔngɔ be o yɔrɔ la, an bena sa. N'an fana tora yan, an bena sa. O la, an ka taga Sirikaw ka kɛlɛdenw sigiyɔrɔ la. N'u y'an to n'u m'an faga, an be to yen. N'u fana y'an faga, o kelen lo.»\n5Dibi be donna, u wilila ka taga Sirikaw ka kɛlɛdenw sigiyɔrɔ la. U sera tuma min na, u y'a ye ko mɔgɔ si te yen. 6O y'a sɔrɔ Matigi tun y'a kɛ Sirikaw ka kɛlɛdenw ye kɛlɛkɛwotorow ni soow seen mankan mɛn, kɛlɛden caaman mankan tun lo. U y'a fɔ ɲɔgɔn ye ko Isirayɛli mara masacɛ tagara itiw ka masacɛ ani Ezipitikaw ka masacɛ sara, janko u ka se ka na olu kɛlɛ. 7O la, u wilila ka boli dibi dontuma na k'u ka fanibuguw ni soow n'u ka faliw to yen. U bolila k'u sigiyɔrɔ nin to a cogo la k'u yɛrɛ nii kisi. 8Banabagatɔ nunu tagara se kɛlɛden nunu ka sigiyɔrɔ la. U donna fanibugu dɔ kɔnɔ ka dumuni kɛ ka minni kɛ, ani ka wili ka warigwɛ ni sanu ni faniw ta ka taga u dogo. O kɔ, u nana don dɔ wɛrɛ kɔnɔ tugu ka minan dɔw ta ka taga u fana dogo.\nKɔngɔ be ban Samari dugu kɔnɔ\n9O kɔ, u y'a fɔ ɲɔgɔn ye ko: «An be baara min na, a ɲanaman tɛ! Bii loon ye kibaru diman fɔlon ye. N'an y'a to an kɔnɔ ka kɔnɔni kɛ fɔɔ sini sɔgɔma, jalaki bena ben an kan, kojugu b'an sɔrɔ. An ka taga sisan ka ta'a fɔ masacɛ ka soo kɔnɔ.» 10U tagara dugu donda kɔlɔsibagaw wele k'a fɔ olu ye k'olu donna Sirikaw ka kɛlɛdenw ka sigiyɔrɔ la, mɔgɔ si tun te yen, mɔgɔ mankan tun te bɔ yen, soow ni faliw le sirinin be yen, ani fanibugu nunu be u cogo la yen. 11Dugu donda kɔlɔsibagaw ye mɔgɔ wele k'a ci ka ta'a fɔ masacɛ ka soo kɔnɔ. 12Masacɛ wilila o sufɛ k'a fɔ a ka dakɔrɔsigiw ye ko: «Sirikaw b'a fɛ ka fɛɛn min kɛ an na, ne be o le fɔ aw ye. U y'a ye ko kɔngɔ b'an na, o la, u bɔra u ka sigiyɔrɔ la ka taga dogo forow kɔnɔ. U b'a miiri ko an bena bɔ dugu kɔnɔ, u be sɔrɔ k'an ɲanamanw minɛ, ani ka sɔrɔ ka don dugu kɔnɔ.» 13Masacɛ ka dakɔrɔsigiw dɔ y'a fɔ ko: «Soo minw tora dugu kɔnɔ, a to u be duuru minɛ olu la. Hali n'u tora yan, u bena sa i n'a fɔ dugu mɔgɔw bɛɛ. I k'a to an b'u ci ka taga filɛli kɛ koo nin be cogo min.» 14U ye wotoro fila ta ka soow siri o la. Masacɛ ye mɔgɔw bila, ko u ka tugu Sirikaw ka kɛlɛdenw kɔ k'a filɛ koo min kɛra. 15Olu tugura kɛlɛden nunu kɔ fɔɔ ka taga se Zurudɛn baji daa la. Sirikaw ka kɛlɛden nunu tun be bolila tuma min na, faniw ni minan minw tun bɔra ka ben u fɛ sira kan yɔrɔ bɛɛ, ciden nunu y'o ye. U kɔsegira ka na o fɔ masacɛ ye. 16Jama bɔra ka taga Sirikaw ka kɛlɛdenw ka sigiyɔrɔ la k'u ka minanw ta. U ye mugu kilo tan ni fila feere warigwɛ kuru kelen na, ka suman kilo mugan ni naani feere warigwɛ kuru kelen na ka kɛɲɛ ni Masaba ka fɔta ye.\n17O loon na, masacɛ tun ye dugu donda kɔlɔsiko don kɛlɛdenw kuntigi bolo, ale min tun y'a ka bolo layɔrɔ ye. Nga jama y'a ɲɔti k'a ben k'a dɔndɔn dugu donda la, a sara, ka kɛɲɛ ni Ala ka mɔgɔ ka kuma ye. A tun ye min fɔ a ye masacɛ taatuma na a fɛ. 18Ala ka mɔgɔ tun y'a fɔ masacɛ ye ko sini nin waati nin ɲɔgɔn na, ko u bena mugu kilo tan ni fila feere warigwɛ kuru kelen na, ani ka suman kilo mugan ni naani feere warigwɛ kuru kelen na, Samari dugu donda la. 19Kɛlɛdenw kuntigi nin tun y'a fɔ Ala ka mɔgɔ ye ko hali ni Masaba ye sankolo daa yɛlɛ, k'o koo nin tena se ka kɛ. O la, Elize tun y'a fɔ a ye ko: «E ɲaa bena la koo nin kan, nga e ten'a dumu fewu!» 20O le kɛr'a la fana, u y'a ɲɔti k'a ben k'a dɔndɔn dugu donda la, a sara.


Piy fɔlɔ 1 AKKDC08 - Ne Piyɛri, Yezu Krista ka ciden, - Bible Search\nPiy fɔlɔ int Piy fɔlɔ 2\nPiy fɔlɔ 1\n1Ne Piyɛri, Yezu Krista ka ciden, be bataki nin ci aw ma, Ala ye aw minw woloma n'aw be lonanya la Pɔn mara la, ni Galati, ani Kapadɔsi, ni Azi ani Bitini mara la. 2Faa Ala y'aw woloma kabini fɔlɔ, k'aw kɛ a taw ye Nii Senuman barika la, waasa aw ka mɛnni kɛ Yezu Krista fɛ ani ka saniya a joli bɔnnin na.\nAla ka nɛɛma ni hɛrɛ kɛ aw ye tuma bɛɛ.\n3An ka barika la Ala ye, min ye an Matigi Yezu Krista Faa ye! A makarila an na kosɔbɛ k'an kɛ danfɛnkura ye ka jigi ɲanaman di an ma Yezu Krista ka kununni barika la ka bɔ kaburu la, 4ani ka niyɔrɔ d'an ma, min te cɛn, a te nagasi, nɔgɔ te se a ma ka ye. A maranin b'aw ye arijana na, 5Setigi Ala be aw minw mara aw jigi kosɔn fɔɔ ka taga se kisili loon yɛrɛ yɛrɛ ma. Ala y' min latigɛ n'o bena kɛ diɲɛ laban tuma na. 6O la, hali k'aw to dusukasi la waati dɔɔni nin yɛrɛ kɔnɔ tɔɔrɔ sifa caaman na, aw ka nisɔndiya kosɔbɛ. 7Sanu min ye banta ye, ale be sɛgɛsɛgɛ tasuma na cogo min na, o cogo kelen na, aw jigi be sɛgɛsɛgɛ tɔɔrɔ nunu bolo, ale min ka fisa ni sanu ye, janko aw ka tanuli ni boɲa ani karama sɔrɔ Yezu Krista kɔsegilon. 8Aw ɲaa ma la a kan, nga a koo do diyara aw ye. Aw y'aw jigi la a kan, k'a sɔrɔ aw m'a ye fɔlɔ, ka nisɔndiya kosɔbɛ nisɔndiya min te se ka lakali. 9Bari aw kisira aw jigi kosɔn.\nKiraw tun ye kisili min koo fɔ\n10Aw tun ka kan ka kisili min sɔrɔ, kiraw kumana o nɛɛma koo la, ani u ka miiriya bɛɛ tun be sinna o le ma. 11Krista tun bena tɔɔrɔ ni boɲa min sɔrɔ, a ka Nii min tun be u fɛ, ale tun b'o koo yira u la, olu tun b'a fɛ k'o waati n'a kɛcogo lɔn. 12Ala y'a yira u la k'u ka koo te o ye, nga u tun b'o kuma fɔra ka bila aw le ye. Aw y'o kira nunu ka kumaw mɛn sisan kibaru diman fɔbagaw fɛ, Nii Senuman barika la, min cira ka bɔ sankolo la ka jigi u kan. O diyara mɛlɛkɛw ye fɔɔ u tun b'a fɛ ka koo nin ye.\nAn taamacogo ka bɛn Ala sago ma\n13Ayiwa, aw labɛnnin ka to baara kama, k'aw yɛrɛ minɛ. Yezu Krista bena nɛɛma kɛ aw ye a kɔsegilon cogo min na, aw k'aw jigi la o kan kosɔbɛ. 14Aw ka mɛnni kɛ Ala fɛ i n'a fɔ denɲumanw. Aw kana taama nigɛlafɛnw kɔ i n'a fɔ aw tun b'a kɛ cogo min na k'aw to kolɔnbaliya la. 15Nga aw ka kɛ mɔgɔɲumanw ye aw ka kokɛtaw bɛɛ la i n'a fɔ aw Welebaga. 16- Bari a fɔra Ala ka kuma yɔrɔ dɔ la ko:\n«Aw ka kɛ mɔgɔ senumanw ye bari ne ka senu.»\n17Ɔnhɔn, aw ka dalili la, aw be Ala wele ko aw Faa. A te wolomani kɛ, a be mɔgɔ bɛɛ kiti kelen kelen u ka kɛwaliw kosɔn. O tuma na sa, aw ka taama Alaɲasiran na, k'aw to diɲɛ na. 18Aw b'a lɔn ko aw kuun ma bɔ aw faaw ka koo fufafuw la ni wari ye, walima ni sanu ye min ye banta ye. 19Nga aw kunmabɔra ni joli ɲanaman le ye, Krista joli, min kɛra i n'a fɔ sagaden, fiɲɛ ni nɔɔ te min na, 20min tun labɛnna o kama kabini diɲɛ ma dan fɔlɔ. Nga o koo kɛra sisan laban tuma nin na aw le kama. 21Ala min ye Krista kunun a sanin kɔ, ka nɔɔrɔ d'a ma, aw lara ale la Krista yɛrɛ sababu la. Aw be la Krista la cogo min na, aw jigi be Ala kan ten.\nAdamaden be i n'a fɔ biin\n22Aw sɔnna Ala ka tiɲɛkuma ma minkɛ, o le y'aw dusu saniya, waasa aw ka se ka ɲɔgɔn kanu badenya la ni kɔnɔgwɛ ye. Aw ka ɲɔgɔn kanu kosɔbɛ n'aw dusu bɛɛ ye. 23Bari aw kɛra danfɛnkuraw ye min ma bɔ fɛɛn tolita la, fɔɔ fɛɛn tolibali. O kɛra Ala ka kuma barika la, kuma ɲanaman lo tuma bɛɛ, 24bari:\n«Adamadenw bɛɛ be i ko biin.\nU ka dawula bɛɛ be i ko binfeeren.\nBiin be ja, a feeren be ben.\n25- Nga Matigi ka kuma be to seen kan kudayi.»\nO kuma nin le nana fɔ aw ye.


Mar 8 AKKDC08 - Loon dɔ la, jamaba lajɛnnin tun be Yezu - Bible Search\n1Loon dɔ la, jamaba lajɛnnin tun be Yezu kɔrɔ tugu. Foyi tun te jama fɛ k'a dumu minkɛ, a y'a ka kalandenw wele k'a fɔ u ye ko: 2«Jama nin hinɛ be ne la, bari, u be ni ne ye, a tile saba ye bii ye, foyi t'u fɛ k'a dumu. 3Ni ne ye sira d'u kɔngɔtɔlaman ma, u barika bena dɛsɛ sira la, bari u dɔw bɔyɔrɔ ka jan.»\n4A ka kalandenw y'a jaabi ko: «Anw bena se ka dumuni sɔrɔ yɔrɔ jumɛn yan kongokolon nin kɔnɔ ka mɔgɔ nunu fa?»\n5Yezu y'u ɲininga ko: «Burukun joli le b'aw fɛ?» U ko burukun wolonwula.\n6A y'a fɔ jama ye k'u ka sigi duguma. A ye burukun wolonwula ta ka barika la Ala ye. O kɔ, a y'o karikari k'u d'a ka kalandenw ma k'u k'a tilan. U y'a tilan jama cɛ. 7Jigɛmisɛn damani tun b'u fɛ fana. Yezu ye barika la Ala ye o la, k'a fɔ a ka kalandenw ye k'u k'o fana tilan jama cɛ. 8U ye dumuni kɛ fɔɔ ka fa. U ye dumuni tɔɔ cɛ ka segi wolonwula fa n'a ye. 9Mɔgɔ minw tun y'o dumuni kɛ, olu tun be mɔgɔ waa naani ɲɔgɔn bɔ. O kɔ, Yezu y'a fɔ u ye k'u ka taga soo. 10O yɔrɔnin bɛɛ, Yezu n'a ka kalandenw donna kurun kɔnɔ ka taga Dalimanuta mara la.\nFariziɲɛw ko Yezu ka kabako dɔ kɛ\n11- *Fariziɲɛw tagara Yezu sɛgɛrɛ ka sɔsɔli daminɛ n'a ye. U tun b'a fɛ k'a kɔrɔbɔ minkɛ, u y'a ɲini a fɛ ko a ka kabako dɔ kɛ ka bɔ sankolo la. 12- Yezu ninakilila ni fanga ye k'a fɔ ko: «Mun na bii mɔgɔ nunu b'a fɛ ne ka kabako dɔ kɛ? Tiɲɛ na, ne b'a fɔ aw ye ko kabako si tena kɛ k'a yira u la.»\n13O kɔ, Yezu bɔra u kɔrɔ ka taga don kurun kɔnɔ tugu ka taga baa kɔ.\nFariziɲɛw ni Erɔdi ka burufununan\n14Kalandenw tun ɲinɛna ka buru ta. Foyi tun t'u fɛ kurun kɔnɔ fɔɔ burukun kelenpe. 15- Yezu y'u ladi ko: «Aw k'aw yɛrɛ kɔlɔsi *Fariziɲɛw ka burufununan ni *Erɔdi ta ma.»\n16Kalandenw y'a fɔ ɲɔgɔn ye ko: «Buru t'an fɛ minkɛ, o le y'a to Yezu be kuma ten.»\n17Yezu bɔra u ka kuma kala ma, a y'u ɲininga ko: «Mun na aw b'a fɔra ɲɔgɔn ye ko: ‹Buru t'an fɛ minkɛ,› k'o le y'a to ne be kuma ten? Aw te faamuli kɛ halibi wa? Aw hakili ka dɔgɔ wa? 18- Ɲaa b'aw fɛ, aw do te yeli kɛ. Tulo b'aw fɛ, aw do te mɛnni kɛ. 19Ne ye burukun duuru karikari k'a di cɛɛ waa duuru ma tuma min na, aw hakili t'o la wa? Aw ye segi joli fa n'a tɔɔ ye?» U y'a jaabi ko segi tan ni fila. 20A y'u ɲininga tugu ko: «Ne ye burukun wolonwula tilantilan k'u di mɔgɔ waa naani ma tuma min na, aw ye segi joli fa n'a tɔɔ ye?» U y'a jaabi ko segi wolonwula.\n21Yezu y'a fɔ u ye ko: «Aw te koo faamu halibi wa?»\nYezu be fiɲɛntɔ dɔ kɛnɛya\n22Yezu n'a ka kalandenw tagara Bɛtisayida. Mɔgɔ dɔw tagara Yezu sɛgɛrɛ ni fiɲɛntɔ dɔ ye. U ye Yezu daali ko a ka sabali ka maga o fiɲɛntɔ nin na k'a kɛnɛya. 23A y'a bolo minɛ ka bɔ n'a ye dugu kɔnɔ. O kɔ, a y'a daji mɔ fiɲɛntɔ nin ɲaa na k'a bolo la a kan k'a ɲininga ko: «I ɲaa be fɛɛn dɔ la wa?»\n24Fiɲɛntɔ y'a ɲaa yɛlɛ k'a fɔ ko: «Ne ɲaa be mɔgɔw la, u be i n'a fɔ yiriw nga u be taamana.»\n25Yezu y'a bolo la cɛɛ ɲaa kan tugu. O kɔ, cɛɛ y'a ɲaa yɛlɛ, a ye fɛɛn bɛɛ ye ka ɲa. 26O tuma na, Yezu y'a fɔ a ye ko: «Tilen ka taga soo, i kana taga bɔ dugu nin kɔnɔ yɛrɛ.»\nPiyɛri ko Yezu ye Ala ka Mɔgɔ wolomanin nin ye\n(Mat 16.13-20; Luka 9.18-21)\n27Yezu n'a ka kalandenw tagara Filipu ka Sezare dafɛduguw la. K'u to sira kan, a y'a ka kalandenw ɲininga ko: «Mɔgɔw b'a fɔra ko ne ye jɔn ye?»\n28- U y'a jaabi ko: «Dɔw ko i ye Zan batizelikɛla ye, dɔw ko i ye Eli ye, dɔw fana ko i ye kiraw dɔ ye.»\n29- Yezu y'u ɲininga tugu ko: «Aw do, aw b'a miiri ko ne ye jɔn ye?»\nPiyɛri y'a jaabi ko: «I ye Ala ka Mɔgɔ wolomanin nin ye.» 30O la, Yezu y'a fɔ k'a gwɛlɛya u ye k'u kana o fɔ mɔgɔ si ye.\n(Mat 16.21-28; Luka 9.22-27)\n31O kɔ, Yezu ye kuma ta k'a ka kalandenw kalan. A y'a fɔ u ye ko: «Wajibi lo Mɔgɔ Dencɛ ka tɔɔrɔ kosɔbɛ. Cɛkɔrɔbaw ni sarakalasebagaw kuntigiw, ani sariya karamɔgɔw bena ban a la, u ben'a faga, nga tile sabanan loon a faganin kɔ, a bena kunun.»\n32A y'o kuma nin fɔ u ye k'a gwɛ. O la, Piyɛri tagara n'a ye gɛrɛn na k'a daminɛ k'a jalaki. 33Nga Yezu y'a ɲaa yɛlɛma k'a ka kalanden tɔw filɛ k'a fɔ Piyɛri ye ko: «E Sutana nin, taga ka bɔ n kɔrɔ, bari i ka miiriya ni Ala ta te kelen ye, i be miiri i n'a fɔ adamaden tɔw.»\n34- O kɔ, Yezu y'a ka kalandenw ni jama wele k'a fɔ u ye ko: «Ni mɔgɔ min b'a fɛ ka tugu ne kɔ, o tigi kana miiri a yɛrɛ ka nafa koo la. A k'a ka gwengwenlɔgɔ ɲun ka tugu ne kɔ. 35- Mɔgɔ o mɔgɔ b'a fɛ k'a nii kisi, o tigi bena bɔnɔ a la. Nga ni mɔgɔ min bɔnɔna a nii na ne ni kibaru diman kosɔn, o tigi ben'a nii kisi. 36A be mun ɲa mɔgɔ ye ka diɲɛ fɛɛn bɛɛ sɔrɔ n'a bɔnɔna a nii na? 37Mɔgɔ be se ka mun di Ala ma min b'a nii sɔngɔ bɔ? 38Bii mɔgɔw banna Ala la, u be hakɛ kɛ. Ni mɔgɔ min maloyara olu ɲana ka ne koo fɔ, ne bena na n Faa ka sebagaya la tuma min na ni mɛlɛkɛ senumanw ye, Mɔgɔ Dencɛ fana bena maloya k'a fɔ k'o tigi ye a ka kalanden ye.»


Eze 13 AKKDC08 - Masaba kumana ne fɛ ko: «Adamaden, - Bible Search\nEze 12 Eze 14\nKira galontigɛlaw koo\n1Masaba kumana ne fɛ ko: 2«Adamaden, Isirayɛli kira minw be kiraya kɛ ka kɛɲɛ n'u yɛrɛ ka miiriya ye, i ka kiraya kɛ olu kama, k'a fɔ u ye ko: ‹Aw ye Masaba ka kuma mɛn! 3Matigi, Masaba ko: Kira hakilitan minw be tugu u yɛrɛ ka miiriyaw kɔ k'a sɔrɔ foyi ma yira u la, bɔnɛ ye olu ta ye! 4Isirayɛlidenw, kongowulu be tomo kan cogo min na, aw ka kiraw be ten le. 5U ma taga dugu laminikogo cɛnyɔrɔw dilan, u ma dɔ lɔ ka Isirayɛlidenw tanga kɛlɛ kama, min bena kɛ Masaba ka loon na. 6U ka yelifɛnw ye fɛnkolonw ye, u ka kirayakuma ye galon ye. U b'a fɔ ko: Masaba kumana, k'a sɔrɔ Masaba ma u ci. O bɛɛ n'a ta, u be miiri ko u be min fɔ, k'o bena kɛ. 7Aw ye fɛɛn minw ye, o ye fɛnkolonw ye, tiɲɛ tɛ. Aw ye kirayakuma minw fɔ, o te galon ye wa? Aw minw b'a fɔ ko: Masaba kumana, k'a sɔrɔ ne ma foyi fɔ. 8O la, ne Matigi, Masaba ko: Aw ye galon tigɛ, ka yelifɛnkolonw koo fɔ minkɛ, ne be na aw kama. Ne Matigi, Masaba le ko ten. 9Kira minw be yelifɛnkolonw ye ka galonkiraya kɛ, ne bena wili olu kama. U tena sɔrɔ ne ka mɔgɔw ka ɲɔgɔnyew la, u tɔgɔ tena sɛbɛn Isirayɛlidenw ka buruju sɛbɛ kɔnɔ, u tena don Isirayɛli jamana kɔnɔ tugu. O tuma na, aw ben'a lɔn ko ne ye Matigi, Masaba le ye.›\n10- «U be ne ka mɔgɔw nigɛ, ko: ‹Hɛrɛ o hɛrɛ› k'a sɔrɔ hɛrɛ te yen. Ne ka mɔgɔw be kogo lɔ, k'a mɔn. O kosɔn, 11minw ye kogo mɔn, i k'a fɔ olu ye ko kogo nin bena ben. Sanjiba bena na, ne ben'a kɛ sanbɛrɛ be ben, sanfɔɲɔjugu bena ci. 12Ni kogo nin benna tuma min na, mɔgɔw bena aw ɲininga ko: ‹Aw ye min kɛ ka kogo nin mɔn, o be min?› 13O la, ne Matigi, Masaba ko: Ne dusu gwannin ben'a kɛ sanfɔɲɔjugu be wili. Ne diminin ben'a to sanjiba be ben ni sanbɛrɛ ye ka cɛnni kɛ. 14Aw ye kogo min mɔn, ne bena o ci k'a ben duguma, a juu bena bɔ kɛnɛma. Kogo nin bena ben, a bentɔ, aw bena halaki. O tuma na, aw ben'a lɔn ko ne ye Masaba le ye. 15Ne bena n ka dimi bɛɛ bɔ kogo n'a mɔnbagaw la. Ne ben'a fɔ aw ye ko: ‹Kogo te yen tugu. A mɔnbagaw fana te yen tugu, 16Isirayɛli kira nunu, minw tun be kiraya kɛ Zeruzalɛmu koo la ka hɛrɛko fɔ a koo la k'a sɔrɔ hɛrɛ tun te yen.› Ne Matigi, Masaba y'o fɔ.\nLagwɛlikɛlaw be jalaki\n17«Adamaden, Isirayɛli muso minw be kiraya kɛ k'u yɛrɛ ka miiriya fɔ, i k'i ɲaa sin olu ma ka kiraya kɛ u kama 18k'a fɔ ko ne Matigi, Masaba ko: ‹Musow, aw minw be bololasɛbɛw dilan ka musɔrɔ siri mɔgɔw kuun na, mɔgɔkɔrɔba fara denmisɛnw kan, janko k'u sɔrɔ aw ka fanga kɔrɔ, bɔnɛ ye aw ta ye. Aw b'a miiri ko aw bena ne ka mɔgɔw kɛ ten k'aw yɛrɛ nii kisi kɛ? 19Aw ye ne tɔgɔ cɛn ne ka mɔgɔw cɛma bolo ɲaa damani suman ni buru kunkurun damani kosɔn. Mɔgɔ minw man kan ka faga, aw be olu faga, minw ka kan ka sa, aw be olu to yen, ka ne ka mɔgɔw nigɛ, minw be galon lamɛn.› 20O la, ne Matigi, Masaba ko: Ne te sɔn aw bololasɛbɛw ma, aw be mɔgɔw ɲaa siri ni minw ye. Ne bena u tigɛ ka bɔ aw bolow la. Aw ye mɔgɔ minw minɛ jaan na i n'a fɔ kɔnɔninw, ne bena olu labila. 21Ne bena aw ka musɔrɔw faran ka ne ka mɔgɔw kisi ka bɔ aw bolo. U tena kɛ aw ka fanga kɔrɔ tugu. O tuma na, aw ben'a lɔn ko ne ye Masaba le ye. 22Aw ye mɔgɔtilenninw fari faga n'aw ka galonw ye k'a sɔrɔ ne ma kojugu latigɛ u kama, aw ye mɔgɔjuguw jaa gwɛlɛya janko u kana u ka sirajuguw bila k'u nii kisi minkɛ, 23o la, aw tena yelifɛnkolon si ye tugu, aw tena lagwɛli kɛ tugu. Ne bena n ka mɔgɔw kisi ka bɔ aw bolo. O tuma na, aw ben'a lɔn ko ne ye Masaba le ye.»


Bɔk 3 AKKDC08 - Ayiwa, Musa tun b'a birancɛ Zetoro ka - Bible Search\nBɔk 2 Bɔk 4\n1Ayiwa, Musa tun b'a birancɛ Zetoro ka sagaw mara, ale min ye Madiyan murutigi ye. A tagara n'u ye kongokolon faan dɔ la, fɔɔ ka taga se Ala ka kulu yɔrɔ la, o min be wele ko *Orɛbu. 2- Masaba ka mɛlɛkɛ y'a yɛrɛ yira Musa la tasuma na yiritunin dɔ cɛma. Musa y'a filɛ, a y'a ye ko tasuma tun be manana tuu nin kan, nga a tun te jɛni. 3O la, a ko: «Ne bena taga kabako nin filɛ k'a lɔn mun kama tuu te jɛnina.» 4Masa Ala y'a ye ko Musa faranna ko a be na o filɛyɔrɔ la minkɛ, a tora tuu nin kɔnɔ, ka Musa wele ko: «Musa, Musa.» Musa ko: «Naamu.» 5A ko: «I kana gwɛrɛ yan yɔrɔ la. I ka sanbara bɔ. Bari i lɔnin be yɔrɔ min na, o ye yɔrɔ senuman ye. 6Ne y'i bɛma ka Ala ye, Ibrayima, ni Isiyaka, ani Yakuba ka Ala.» Musa y'a ɲada biri bari a tun be siran ka Ala filɛ.\n7Masaba y'a fɔ tugu ko: «Ne ye n ka jama ka sɛgɛn ye Ezipiti jamana na, k'u kasikan mɛn u ka baarakuntigiw bolo. Ne b'u ka tɔɔrɔkow kala ma. 8O la, ne jigira waasa k'u bɔsi Ezipitikaw bolo k'u bɔ o jamana nin na ka taga n'u ye jamanaɲuman na, min ka bon haali, nɔnɔ ni lii ka ca yɔrɔ min na kosɔbɛ, jamana diman lo. Kanaanw ni itiw, ani amoriw ni periziw, ni iviw ani zebuziw ka jamana lo. 9Sisan Isirayɛlidenw kasikan donna ne tulo la, Ezipitikaw fana be sɛgɛn minw la u kan, n y'o ye. 10O la, ne b'i ci Ezipiti masacɛ fɛ sisan waasa i ka taga ne ka jama Isirayɛli bɔ Ezipiti.»\n11Musa y'a fɔ Ala ye ko: «Ne ye jɔn ye ni ne be taga masacɛ fɛ ani ka Isirayɛlidenw bɔ Ezipiti?»\n12Ala ko: «Ne bena to n'i ye. Taamasiɲɛ min b'a yira ko ne le y'i ci, o ye nin ye: N'i ye jama bɔ Ezipiti tuma min na, aw bena ne bato kulu nin kan.»\nAla b'a tɔgɔ fɔ Musa ye\n13- Musa y'a fɔ Ala ye ko: «Ayiwa, ni ne tagara Isirayɛlidenw fɛ k'a fɔ u ye k'u bɛmaw ka Ala ye ne ci u ma, n'u ye ne ɲininga a tɔgɔ la, ne bena mun fɔ u ye?» 14- Ala y'a fɔ Musa ye ko: «Ne tɔgɔ ko ‹Ne ye min ye, n y'o ye.› I ben'a fɔ Isirayɛlidenw ye ko ‹Ne ye min ye› le y'i ci u fɛ.» 15A y'a fɔ Musa ye tugu ko: «I k'a fɔ Isirayɛlidenw ye ko Masaba, u bɛmaw ka Ala, Ibrayima, ni Isiyaka, ani Yakuba ka Ala le y'i ci u fɛ. O ye ne tɔgɔ ye kudayi, waati bɛɛ mɔgɔw bena ne wele o cogo kelen na. 16Taga Isirayɛli cɛkɔrɔbaw lajɛn k'a fɔ u ye ko ne Masaba, u bɛmaw ka Ala, Ibrayima, ni Isiyaka, ani Yakuba ka Ala, ko ne ye n yɛrɛ yira i la k'a fɔ ko ne y'a latigɛ k'u dɛmɛ. Koo min be kɛra u la Ezipiti, ne ɲaa b'o la. 17Ko ne ko n bena u bɔ Ezipiti jamana tɔɔrɔ la ka taga n'u ye kanaanw ni itiw, ani amoriw ni periziw ni iviw ani zebuziw ka jamana na, nɔnɔ ni lii ka ca o min kɔnɔ kosɔbɛ, jamana diman lo. 18Cɛkɔrɔbaw bena mɛnni kɛ i fɛ. O kɔ, e ni Isirayɛli cɛkɔrɔbaw bena taga Ezipiti masacɛ fɛ k'a fɔ a ye ko Masaba, eburuw ka Ala y'a yɛrɛ yira aw la. Ko a k'a to aw be taga tile saba taama kɛ kongokolon kɔnɔ, janko aw ka saraka bɔ Masaba aw ka Ala ye. 19Ne y'a lɔn ko a tena sɔn aw ka taga, fɔɔ a ka kɛ wajibiko ye a ma. 20O la, n bolo bena se Ezipitikaw ma ka kabako sifa bɛɛ kɛ u cɛma k'u tɔɔrɔ. O kɔ, a ben'a to aw be taga. 21- Ne bena jama nin koo diya Ezipitikaw ye, o la, n'aw taatuma sera, aw bololakolon tena taga. 22Musow kelen kelen bɛɛ bena minanw daali u sigiɲɔgɔnw fɛ ani musow fɛ minw b'u ka soo kɔnɔ, warigwɛtaw, ni sanutaw, ani faniw, aw bena minw don aw dencɛw n'aw denmusow kaan na. Aw bena Ezipitikaw bololafɛnw cɛ ten.»


Efɛ 5 AKKDC08 - Aw ka banba ka Ala ladege, bari aw y'a - Bible Search\nEfɛ 4 Efɛ 6\n1Aw ka banba ka Ala ladege, bari aw y'a deenw ye minw koo ka d'a ye. 2- Aw ka koo bɛɛ kɛ ni kanuya ye, i n'a fɔ Krista, ale min y'an kanu k'a yɛrɛ di ka kɛ saraka ye an kosɔn min diyara Ala ye i n'a fɔ wusulan. 3Kakalaya, walima mɔgɔkolonya, ani wasabaliya, o koo si kana mɛn aw cɛma, bari Ala ka mɔgɔw man kan k'o kɛ. 4Malobaliyakuma, ni kumakolon ani kumanɔgɔnin fana ma ɲi. Aw ka to ka Ala tanu dɔrɔn. 5Aw k'a faamu kosɔbɛ ko kakalaw ni mɔgɔnɔgɔninw, ni wasabaliw tena don Krista ni Ala ka masaya la. Wasabaliya ni josɔn bɛɛ ye kelen ye.\nKɛnɛ ni dibi\n6Aw kana sɔn mɔgɔ si k'aw ɲagami n'a ka kuma fufafu ye, bari o ɲɔgɔn le b'a to Ala be dimi a ka kuma batobaliw fɛ. 7Aw kana jɛn n'u ye fewu. 8Fɔlɔfɔlɔ, aw kɔnɔ tun finnin lo, sisan aw kɔnɔ gwɛnin lo Matigi barika la. Mɔgɔ minw kɔnɔ gwɛnin lo, aw ka taama i n'a fɔ olu, 9bari mɔgɔ minw kɔnɔ gwɛnin lo, olu ka kɛwaliw ye nin ye: ɲumanya, tilenninya, ani tiɲɛko. 10Fɛɛn min ka di Matigi ye, aw ka banba k'o lɔn. 11Aw kana dibidibiko kɛ, tɔnɔ te o la. Aw ka ban o ma k'o koo fɔ ka gwɛ mɔgɔw ye, 12bari u be koo minw kɛ dogo la, o fɔko yɛrɛ ye maloya ye. 13Nga ni fɛɛn o fɛɛn bɔra kɛnɛ kan, o be faamu. 14Bari ni koo o koo bɔra kɛnɛ kan ka ban, o be faamu. O le y'a to a fɔra ko:\n«Wili, e min be sinɔgɔ la,\nwili ka bɔ suuw cɛma,\nKrista ben'a ka yeelen bɔ i ye.»\n15Aw k'aw yɛrɛ kɔlɔsi kosɔbɛ, aw kana kɛ nalomanw ye, nga hakilitigiw. 16- Waati min b'aw bolo, aw ka banba ka koɲuman kɛ, n'o tɛ, juguya ye fanga sɔrɔ bii tile la. 17O la, aw kana kɛ kolɔnbaliw ye, nga aw ka Matigi sago ɲini k'o lɔn. 18Aw kana fa duvɛn na, o be mɔgɔ mako sa, aw ka fa Nii Senuman na. 19Aw ka ɲɔgɔn jija ni Ala tanuli dɔnkiliw ye minw be Ala ka kuma kɔnɔ, ni dɔnkili wɛrɛw ye, ani Nii Senuman ye minw d'aw ma. Aw ka dɔnkili la, ka barika la Matigi ye n'aw dusu bɛɛ ye. 20- Aw ka barika la an Faa Ala ye an Matigi Yezu Krista tɔgɔ kosɔn, waati bɛɛ ani koo bɛɛ la.\nFurucɛ ni furumuso ka koo\n21Krista ɲasiran kosɔn, aw k'aw yɛrɛ majigi ɲɔgɔn ye. 22- O la, musow, aw k'aw yɛrɛ majigi aw cɛɛw ye, i n'a fɔ aw b'a kɛ Matigi ye cogo min na. 23Bari cɛɛ le y'a ka muso kuntigi ye, i n'a fɔ Krista ye a ka jama kuntigi ye cogo min na, min y'a farisogo ye, a kɛra min kisibaga ye. 24Krista ka jama b'a yɛrɛ majigi Krista ye cogo min na, o cogo kelen na, muso ka kan k'a yɛrɛ majigi a cɛɛ ye koo bɛɛ la. 25- Cɛɛw, aw k'aw ka musow kanu, i n'a fɔ Krista ye a ka jama kanu cogo min na, fɔɔ k'a nii di a kosɔn, 26waasa k'a saniya batizeli barika la jii kɔnɔ ni kuma ye, 27a ka jama dafanin ka sɔrɔ a yɛrɛ ɲakɔrɔ, nɔɔ si kana ye a kan, ni kurukuruyɔrɔ ani dɛsɛyɔrɔ si kana ye a la. A b'a fɛ a ka jama ka kɛ a ɲanaman ye, jalakiyɔrɔ kana sɔrɔ a la. 28O cogo kelen na, cɛɛw ka kan k'u ka musow kanu i n'a fɔ u yɛrɛ farisogo. Cɛɛ min b'a ka muso kanu, o tigi b'a yɛrɛ le kanu, 29bari mɔgɔ si t'a yɛrɛ kɔniya fewu, nga a b'a yɛrɛ balo ani k'a yɛrɛ mara ka ɲa, i n'a fɔ Krista b'a ka jama kɛ cogo min na, 30bari an ye Krista farisogo yɔrɔ dɔ ye. 31- «O le y'a to, cɛɛ ben'a faa n'a baa to yen ka nɔrɔ a ka muso la, u fila bena jɛn ka kɛ kelen ye.» 32O koo nin kɔrɔ ka bon kosɔbɛ, ne ye kuma min fɔ, o ɲasinnin be Krista n'a ka jama ka koo ma. 33O kɔ, aw kɔni, aw kelen kelen bɛɛ k'a ka muso kanu i n'a fɔ aw yɛrɛ, musow fana k'u ka cɛɛw boɲa.


Zer 33 AKKDC08 - Ka Zeremi datugunin to kɔlɔsilikɛbagaw - Bible Search\nZer 32 Zer 34\nHɛrɛ be na\n1Ka Zeremi datugunin to kɔlɔsilikɛbagaw ka luu kɔnɔ, Masaba kuman'a fɛ tugu ko:\n2«Masaba min ye dugukolo dan k'a dilan, ka barika don a la, ale min tɔgɔ ko Masaba, a ko: 3‹I ka ne daali, ne bena i jaabi. N bena kobabaw yira i la, minw dogonin be, i te minw lɔn.› 4Bari ne Masaba, Isirayɛli ka Ala b'a fɔra dugu nin soow ani Zuda mara masaw ka koo la, u be minw walakara ka dugu laminikogo lalaga n'u kabakuruw ye janko k'u juguw bali ka yɛlɛ ka don dugu kɔnɔ yɛlɛyɔrɔw la ka kɛlɛ kɛ 5ni Babilɔnikaw ye. Soo nunu bena fa suuw la, ne bena minw halaki dimikojugu fɛ. Ne bena n yɛrɛ dogo dugu nin na a ka juguya bɛɛ kama.\n6«Nga ne bena fura ni kɛnɛya di dugu nin ma, ne bena n ka mɔgɔw kɛnɛya ani ka hɛrɛ ni hakilisigi d'u ma. 7Zuda ni Isirayɛli mara mɔgɔw minw minɛna ka taga, ne bena olu kɔsegi ka na. Ne bena u sigi i n'a fɔ u tun be cogo min na fɔlɔfɔlɔ. 8U filila ne ma koo min bɛɛ la, ne bena u saniya k'o nɔgɔ nin bɛɛ bɔ u la. U filila ka muruti ne ma koo min bɛɛ la, ne bena o bɛɛ yafa u ma. 9Ne bena koɲuman minw bɛɛ kɛ Zeruzalɛmu ye, ni diɲɛ kɔnɔ siyaw bɛɛ y'o kibaru mɛn tuma min na, dugu nin bena kɛ ne tɔgɔ bɔ sababu ye, ani nisɔndiya ni tanuli, ani kunkɔrɔta sababu ye ne fɛ u ɲana. Ne bena hɛrɛ min bɛɛ kɛ Zeruzalɛmu ye, u bena kabakoya ani ka yɛrɛyɛrɛ o kosɔn.\n10-11- «Masaba ko: ‹Aw b'a fɔra ko yan ye dusukasiyɔrɔ ye, ko mɔgɔ te yen, begɛn te yen. Nga Zuda mara duguw kɔnɔ, ni Zeruzalɛmu bɔlɔnw kɔnɔ, mɔgɔ ni begɛn te yɔrɔ minw na, ɲanagwɛ ni nisɔndiyaba mankan, ani kɔɲɔcɛ ni kɔɲɔmuso ka dɔnkililakan bena mɛn yen tugu, ni mɔgɔw dɔnkililakan minw be tagara foli saraka bɔ Masaba ye a ka soo kɔnɔ ka to k'a fɔ ko:\nAw ka barika la Masaba, Setigi ye,\nbari a ka ɲi,\nTiɲɛ na, ne bena jamana nin lalaga kura ye, k'a kɛ i n'a fɔ fɔlɔ.› Masaba le ko ten.\n12«Masaba, Setigi ko: ‹Dusukasiyɔrɔ nin, fɔɔ mɔgɔ ni begɛn te yen nin, wɛɛrɛw bena lalaga a duguw bɛɛ kɔnɔ tugu. Begɛndɛndɛbagaw ben'u ka sagaw gwɛn ka don yen ka lafiɲɛ. 13Dugu minw be kuluyɔrɔ la, ni kulujukɔrɔ mara la, ani worodugu ɲafan fɛ, ni minw be Bɛnzamɛn mara la, ni Zeruzalɛmu lamini na, ani Zuda mara la, sagaw bena tɛmɛ u jatibaga ɲafɛ yen tugu.› Masaba le ko ten.»\nAla be layidu min ta, o be kɛ\n14- Masaba ko: «Loonw be na, ne tun ye n daa di Isirayɛli ni Zuda mara mɔgɔw ma ɲumanya min la, n n'o kɛ. 15O waati yɛrɛ la tigitigi, ne ben'a kɛ mɔgɔtilennin be wili Dawuda kɔmɔgɔw la, ale bena jamana mara tilenninya ni hɔrɔnya la. 16O waati la, Zuda mara mɔgɔw bena kisi, Zeruzalɛmu be to hakilisigi la. Dugu nin tɔgɔ bena wele ko: ‹An ka koɲanabɔbaga ye Masaba lo ye.› » Masaba le ko ten. 17- Masaba ko: «Mɔgɔ tena dɛsɛ tuma si Dawuda kɔmɔgɔw la min bena sigi a ka masasigilan kan Isirayɛlidenw kunna. 18- Sarakalasebaga tena dɛsɛ Levi kɔmɔgɔw la min bena to ka lɔ ne ɲakɔrɔ ka saraka jɛnitaw bɔ, ka wusulan jɛni, ni suman sarakaw, ani ka saraka bɔ loon o loon.»\n19O kɔ, Masaba kumana Zeremi fɛ tugu. 20A ko: «Ne ye min latigɛ tile ni suu kosɔn, n'aw sera k'o cɛn, fɔɔ dugu te gwɛ a gwɛwaati la, suu te ko a kowaati la fana, 21o tuma na, ne ye bɛɛn min kɛ ni n ka baarakɛla Dawuda ye, o bena se ka cɛn. O la, a deen tena sɔrɔ ka sigi a nɔɔ na masaya la. A bena kɛ ten fana sarakalasebagaw fɛ, minw be ne ka baara la. 22Mɔgɔ te se ka lolow ani kɔgɔjida la cɛncɛnkisɛ jati k'u daa lɔn cogo min na, o cogo kelen na, ne bena n ka baarakɛla Dawuda kɔmɔgɔw caya, ani Levi taw, olu minw be ne ka baara la.»\n23Masaba kumana Zeremi fɛ ko: 24«Mɔgɔ nunu be min fɔra, i t'o mɛnna wa? U ko: ‹Masaba ye gwaso filan minw woloma k'u kɛ a taw ye, a y'u fili.› O la, u te ne ka mɔgɔw jati, u t'u jatira siya ye tugu. 25Masaba ko: ‹N'a y'a sɔrɔ ko ne le ye suu ni tile dan ani ka sankolo ni dugukolo sariyaw sigi, 26o tuma na, ne te na ban Yakuba ni n ka baarakɛla Dawuda kɔmɔgɔw la, ka ban k'a deenw dɔw ta k'u sigi Ibrayima ni Isiyaka ani Yakuba kɔmɔgɔw kunna! Bari ne bena u mɔgɔw kɔsegi ka na, minw tun minɛna ka taga, ka makari u la.› »


Kor fɔlɔ 2 AKKDC08 - N balimaw, ne tun tagara aw fɛ - Bible Search\nKor fɔlɔ 1 Kor fɔlɔ 3\nKor fɔlɔ 2\nPɔli ka waajuli Korɛnti\n1N balimaw, ne tun tagara aw fɛ tuma min na, ne ma taga Ala ka tiɲɛ dogonin koo fɔ aw ye ni kuma faamubali ye, walima ni lɔnniyakuma damatɛmɛnin ye. 2Ka ne to aw cɛma, n tun t'a fɛ aw ka fɛɛn wɛrɛ lɔn, fɔɔ Yezu Krista dama, n'a gwengwenko lɔgɔ kan. 3- Ne sera aw fɛ tuma min na, ne tun ye mɔgɔ barikatan ye, n tun siranna, ka yɛrɛyɛrɛ kosɔbɛ. 4Ne ka kuma ni ne ka waajuli tun te lɔnnikɛla ka kuma ye, nga Ala ka Nii Senuman le y'a ka sebagaya yira, 5janko aw jigi kana la adamaden ka lɔnniya kan, fɔɔ Ala ka sebagaya.\nLɔnniya min be bɔ Ala la\n6Mɔgɔ minw tagara ɲa Krista ka koo la, an kɔni be olu kalan ni lɔnniya ye. O lɔnniya nin te diɲɛ ta ye, walima nin diɲɛ kuntigiw ta, minw ye halakitaw ye. 7Lɔnniya min bɔra Ala fɛ, an be mɔgɔw kalan o le la, o min tun dogonin be fɔɔ ka na se bii ma. Ala tun ye min latigɛ an ka boɲa kama kabini diɲɛ tun ma dan fɔlɔ. 8Diɲɛ kuntigiw si m'o lɔn, n'u tun y'o lɔn, u tun tena sɔn ka Nɔɔrɔtigi gwengwen lɔgɔ kan. 9- Nga, a fɔra ten Ala ka kuma na ko:\n«Mɔgɔ ɲaa ma fɛɛn min ye ka ye,\nn'a tulo ma min mɛn ka ye,\nni fɛɛn min miiriya ma don ka ye mɔgɔ kɔnɔ,\nAla y'o le labɛn a kanubagaw ye.»\n10Ala y'o koo dogoninw yira an na Nii Senuman barika la, bari Nii Senuman be koo bɛɛ sɛgɛsɛgɛ kosɔbɛ fɔɔ ka taga se Ala ka koo dogoninw ma. 11Mɔgɔ jumɛn le be mɔgɔ kɔnɔnakow lɔn, n'a ma kɛ o tigi yɛrɛ ye? O cogo la fana, mɔgɔ te se ka Ala ka koo lɔn, ni Ala ka Nii Senuman tɛ. 12An kɔni, an ye hakili min sɔrɔ, o te diɲɛ ta ye, nga an ye Ala ka Nii lo sɔrɔ, waasa Ala ye nilifɛn minw di an ma, an ka se k'o lɔn. 13An te kuma ka kɛɲɛ ni adamaden ka lɔnniya ye, an be fɛɛn min fɔra, o ye Ala ka koo ye Nii Senuman ye min yira. An b'o fɔ mɔgɔw ye Nii Senuman be min fɛ. 14Ka adamaden to a kelen, a te se ka sɔn Ala ka Nii ta ma, o ye fatɔyako ye a ɲana, a te se k'o faamu, bari mɔgɔ be se k'o danfara bɔ Ala ka Nii barika le la. 15Ala ka Nii be mɔgɔ min fɛ, ale be se ka koo bɛɛ faranfasi, mɔgɔ si te se k'ale jalaki, 16- bari:\n«Jɔn be Matigi ka miiriya lɔn,\nn'a be se ka hakili d'a ma?»\nAn kɔni, Krista ka miiriya be an kɔnɔ.


Zak 14 AKKDC08 - Masaba ka loon surunyana, o loon na, u - Bible Search\nZak 13 Mal int\nLaban waati kɛlɛba\n1Masaba ka loon surunyana, o loon na, u bena aw Zeruzalɛmukaw bololafɛnw tilan aw ɲana. 2Masaba ko: «Ne bena siyaw bɛɛ wele ka na lajɛn Zeruzalɛmu gɛrɛfɛ u k'a kɛlɛ. U bena dugu nin minɛ, ka sokɔnɔfɛnw cɛ, ka la ni musow ye fanga la. Dugu mɔgɔw tilan kelen bena minɛ ka taga. Nga tɔɔ nunu tena minɛ ka bɔ dugu kɔnɔ.»\n3O tuma na, Masaba bena kɛlɛ daminɛ ni siya nunu ye. A bena u kɛlɛ i n'a fɔ a be deli k'a kɛ kɛlɛ tuma na cogo min na. 4O loon na, Masaba seen bena la Olivuyirikulu kan, Zeruzalɛmu kɔrɔn fɛ. Kulu nin bena daminɛ kɔrɔn fɛ ka ci cɛmancɛ la ka taga tileben fɛ, furancɛba ka kɛ u cɛ. Tilan kelen bena turu ka taga kɔgɔdugu ɲafan fɛ, kelen worodugu faan fɛ. 5Aw bena boli ka tɛmɛ n'o kuluw furancɛ le ye. Furancɛ nin bena taga fɔɔ Asali. Aw bena boli i n'a fɔ aw tun bolila cogo min na dugukolo yɛrɛyɛrɛlon na, Zuda mara masacɛ Oziyasi ka tile la. O kɔ, Masaba, n ka Ala bena na n'a ka mɔgɔɲumanw bɛɛ ye.\n6O loon na, yeelen tena kɛ, ani nɛnɛ, yɔrɔ tena suma tɔntɔntɔn. 7Loon min be na, Masaba kelen le b'o lɔn. O loon na, sufɛ ni tilefɛ kuma te fɔ tugu, dibi tena don, yeelen le bena kɛ yen kudayi. 8- O loon na, jiɲuman dɔ bena bɔ Zeruzalɛmu n'a be woyo, tilan kelen bena to ka woyo ka taga kɔrɔn fɛ kɔgɔji kɔnɔ, kelen ka taga tileben fɛ kɔgɔji kɔnɔ, samiɲa tuma na ni tilemana tuma. 9O tuma na, Masaba bena dugukolo bɛɛ mara. O waati la, Masaba bena kɛ kelen ye mɔgɔ bɛɛ fɛ, ale kelen tɔgɔ le bena fɔ.\n10O mara nin bɛɛ bena dakɛɲɛ k'a ta Geba fɔɔ ka ta'a bila Irimɔn, Zeruzalɛmu worodugu ɲafan na. Zeruzalɛmu bena kɛ kulu kan a nɔɔ na, k'a ta donda la min be wele ko Bɛnzamɛn ka daa, fɔɔ ka taga se Dakɔrɔ ma fɔɔ ka ta'a bila Nɔnkɔn daa la.h Ani k'a ta Ananeyɛli ka sangaso yɔrɔ la fɔɔ ka ta'a bila masacɛ ka *ɛrɛzɛnbisiyɔrɔw la. 11- Zeruzalɛmu bena kɛ sigiyɔrɔ ye, halakikuma tena fɔ a kosɔn tugu. A bena to hɛrɛ la.\n12Siya minw bɛɛ tun ye Zeruzalɛmu kɛlɛ, Masaba bena bana min lase olu ma, o filɛ: K'u to u seen kan, u bena toli, u ɲadenw be toli u dingɛw kɔnɔ, ani u nɛɛn fana, u daa la. 13O loon na, Masaba bena ɲagamini kɛ u cɛma, k'a kɛ u jaa be tigɛ. Bɛɛ ben'a tɔɲɔgɔn minɛ, ka ɲɔgɔn kɛlɛ. 14Zuda mara bena fara Zeruzalɛmu kan kɛlɛ la. U bena u gɛrɛfɛ siyaw ka nafolow bɛɛ lajɛn caaman: sanu, warigwɛ, faniw. 15O bana kelen nin le bena se soow fana ma, ani sofaliw, ni ɲɔgɔmɛw, ani faliw, ani begɛn fɛɛn o fɛɛn b'u ka sigiyɔrɔ la.\n16- O tuma na, siya minw tun ye Zeruzalɛmu kɛlɛ, olu tɔɔ minw bena to, olu bena to ka na saan o saan ka na Masacɛ, Masaba, Setigi bato, ka *Gwatakɔrɔsigi ɲanagwɛ kɛ. 17Nga ni siya min banna ka taga Masacɛ, Masaba, Setigi bato, sanji tena jigi olu fɛ. 18Ni Ezipitikaw banna ka taga ɲanagwɛ nin na Zeruzalɛmu, fɛɛn min be se siya wɛrɛw ma minw be ban ka taga o kɛ, o ɲɔgɔn le bena se u ma. 19Ezipiti ni siya wɛrɛ minw bɛɛ be ban ka na ɲanagwɛ nin na, o bena kɛ olu ka tɔɔrɔ ye.\n20O waati la, welennin minw be kɛ soow kaan na, sɛbɛnɔ bena sɔrɔ olu kan ko: «Masaba ta lo.» Daga minw bena kɛ Masaba ka soo kɔnɔ, olu bena kɛ i n'a fɔ filen minw be sarakabɔyɔrɔ ɲafɛ. 21Daga o daga bena sɔrɔ Zeruzalɛmu, ni Zuda mara la, o bɛɛ bena kɛ Masaba, Setigi ta ye. Mɔgɔ o mɔgɔ mana na saraka bɔ, o sogo be tobi o daga nunu kɔnɔ. O waati la, jagokɛla si tena kɛ Masaba, Setigi ka soo kɔnɔ tugu.


Cɛf 1 AKKDC08 - Zozuwe sanin kɔ, Isirayɛlidenw ye - Bible Search\nCɛf int Cɛf 2\nIsirayɛlidenw be sigi Kanaan jamana na\n1Zozuwe sanin kɔ, Isirayɛlidenw ye Masaba ɲininga k'olu cɛma, jɔn le ka kan ka kɔn ka taga kanaanw kɛlɛ. 2Masaba y'u jaabi ko: «Zuda kɔmɔgɔw le bena kɔn ka taga, ne ye jamana nin don u bolo.» 3O la, Zuda kɔmɔgɔw y'a fɔ u baden Simeyɔn kɔmɔgɔw ye ko: «Aw k'a to an be taga ɲɔgɔn fɛ ka kanaanw kɛlɛ an ka yɔrɔ la. O kɔ, an fana bena taga n'aw ye k'aw ka mara taw fana kɛlɛ.» O la, Simeyɔn kɔmɔgɔw korila ka taga n'u ye. 4Zuda kɔmɔgɔw tagara Kanaan nunu kɛlɛ. Masaba y'u don u bolo, ni periziw fana, Zuda kɔmɔgɔw ye mɔgɔ waa tan (10 000) faga Bɛzɛki. 5U ye Adoni Bɛzɛki sɔrɔ yen, k'a kɛlɛ, ka kanaanw ni periziw kɛlɛ ka se u kɔrɔ. 6Adoni Bɛzɛki bɔra ka boli. U y'a gwɛn ka ta'a minɛ k'a bolokunnadenbaw n'a senkunnadenbaw tigɛ. 7A y'a fɔ ko: «Masacɛ bi wolonwula bolokunnadenbaw ni senkunnadenbaw tigɛninw le tun be to ka ne ka dumuni murumuruw tɔmɔ duguma. Ne ye fɛɛn min kɛ, Ala y'o ɲɔgɔn le juru sara ne ye.» U y'a minɛ ka taga n'a ye Zeruzalɛmu, a sara o yɔrɔ la.\n8O kɔ, Zuda kɔmɔgɔw ye Zeruzalɛmu dugu kɛlɛ ka se a kɔrɔ ka dugumɔgɔw halaki ni murujan ye, ka dugu nin jɛni. 9U fana tagara k'u be kanaanw kɛlɛ minw be kongokolon kɔnɔ worodugu ɲafan na, ani kuluw yɔrɔ la, ni kulujukɔrɔ mara la.\n10Kanaan minw tun siginin be Eburɔn min tun be wele fɔlɔfɔlɔ ko Kiriyataraba, u tagara olu kɛlɛ. U fana ye Sesayi ni Ayiman ani Talimayi ka fadenyabolow kɛlɛ ka se u kɔrɔ. 11U bɔra o yɔrɔ la ka taga Debirikaw kɛlɛyɔrɔ la. Fɔlɔfɔlɔ, Debiri tɔgɔ tun ye Kiriyatisefɛri ye. 12Kalɛbu tun y'a fɔ ko ni mɔgɔ min sera ka Kiriyatisefɛri dugu kɛlɛ k'a minɛ, ko ale ben'a denmuso Akisa di o tigi ma. 13Ale Kalɛbu dɔgɔcɛ Kenazi dencɛ Otiniyɛli ye dugu nin kɛlɛ k'a minɛ. O la, Kalɛbu y'a denmuso Akisa d'a ma furu la. 14Otiniyɛli y'a furu ka ban yɔrɔ min na dɔrɔn, a y'a fɔ Otiniyɛli ye ko a ka foro daali a facɛ fɛ. Muso nin jigira ka bɔ a ka fali kan, Kalɛbu y'a fɔ a ye ko: «Mun le kɛra?» 15A y'a fɔ ko: «I ka ɲa ne ma ka n sɔn, bari i ye yɔrɔ di ne ma worodugu ɲafan na, i ka jiyɔrɔw di n ma fana.» Dalan min be sanfɛla la, ani min be jukɔrɔ, a ye olu le d'a ma.\n16Musa birancɛ kenicɛ kɔmɔgɔw bɔra Tamarosundugu ka taga ni Zuda kɔmɔgɔw ye ka taga sigi Zuda mara kongokolon na Aradi worodugu ɲafan na ni o yɔrɔ mɔgɔw ye.\n17Kanaan minw tun be Sefati, Zuda kɔmɔgɔw n'u badenw, Simeyɔn kɔmɔgɔw wilila ka taga olu kɛlɛ, ka dugu nin halaki pewu ka tila k'a tɔgɔ la ko Ɔrima, o kɔrɔ ko halakili. 18Zuda kɔmɔgɔw ye Gaza n'a mara fana kɛlɛ, ani Asikalɔn ni Ekurɔn n'u maraw ka se u kɔrɔ. 19Masaba tun tora Zuda kɔmɔgɔw fɛ. U sera ka kuluyɔrɔ minɛ, nga u ma se ka kɔkɛnɛ minɛ k'o yɔrɔ mɔgɔw gwɛn, bari wotoro nigɛlamanw tun be olu fɛ.\n20U ye Eburɔn di Kalɛbu ma ka kɛɲɛ ni Musa ka fɔta ye. Kalɛbu ye Anaki deen saba kɔmɔgɔw gwɛn. 21- Bɛnzamɛn kɔmɔgɔw ma se ka zebuziw gwɛn, olu minw tun siginin be Zeruzalɛmu. U tora yen ni Bɛnzamɛn kɔmɔgɔw ye fɔɔ ka na se bii ma.\n22Yusufu kɔmɔgɔw fana wilila ka taga Betɛli kɛlɛ, Masaba farala u kan. 23U ye mɔgɔw ci ka taga Betɛli kɔlɔsi, min tun be wele fɔlɔfɔlɔ ko Luzi. 24Kɔlɔsilikɛbaga nunu ye mɔgɔ dɔ ye n'a be bɔra dugu nin kɔnɔ. U y'a fɔ a ye ko a ka donyɔrɔ yira olu la, k'o la, olu fana bena koɲuman kɛ a ye. 25Cɛɛ nin ye donyɔrɔ yira u la. U ye dugu nin kɛlɛ k'a halaki ni murujan ye, nga u ye cɛɛ nin n'a ka mɔgɔw bɛɛ to u tagara. 26Cɛɛ nin bɔra ka taga itiw ka jamana na, ka dugu dɔ sigi o yɔrɔ la k'a tɔgɔ la ko Luzi. O le kɛr'a tɔgɔ ye fɔɔ ka na se bii ma.\n27- Manase kɔmɔgɔw ma se ka Bɛtiseyankaw, ani Tanakikaw, ni Dɔrikaw, ani Yibileyamukaw, ni Megidokaw n'u laminimɔgɔw gwɛn, kanaanw tora o mara nin kɔnɔ. 28Isirayɛlidenw nana fanga sɔrɔ tuma min na, u ye kanaanw bila fangabaara la, u ma se k'u gwɛn.\n29- Kanaan minw tun be Gezɛri, Efarayimu kɔmɔgɔw fana ma se ka olu gwɛn. Kanaanka nunu tora n'u ye Gezɛri.\n30Zabulɔn kɔmɔgɔw ma se ka Kitirɔnkaw ni Naalɔlikaw gwɛn. Kanaan nunu tora u cɛma, nga u tun be to k'u ka fangabaara kɛ.\n31Asɛri kɔmɔgɔw tun ma se ka Akokaw gwɛn, ni Sidɔnkaw, ani Alabukaw ni Akizibukaw, ani Ɛlibakaw ni Afikikaw, ani Erewɔbukaw. 32A kɛra ten, Asɛri kɔmɔgɔw sigira kanaanw cɛma, minw tun sigira jamana nin kɔnɔ ka kɔrɔ, bari u tun ma se k'u gwɛn.\n33Nɛfutali kɔmɔgɔw ma se ka Bɛtisɛmɛsikaw ni Bɛtanatikaw gwɛn. U sigira kanaanw cɛma, minw tun be jamana nin kɔnɔ ka kɔrɔ, nga Bɛtisɛmɛsikaw ni Bɛtanatikaw tun be to k'u ka fangabaara kɛ.\n34Amoriw tun ye Dan kɔmɔgɔw gwɛn ka taga u bila kuluyɔrɔ la, u ma sɔn u be jigi kɔkɛnɛ na. 35Amoriw tora Arɛrɛsi kɔnɔ, ni Ayalɔn ani Salibimu. Nga Yusufu kɔmɔgɔw ma se u kɔrɔ, u y'u fana bila fangabaara la. 36Amoriw ka mara tun be daminɛ Akirabimu kulu ma fɔɔ ka taga se Farakan, ka tɛmɛ.


Mal 1 AKKDC08 - Masaba ye kuma min fɔ Isirayɛlidenw ye - Bible Search\nIsirayɛli koo ka di Masaba ye\n1Masaba ye kuma min fɔ Isirayɛlidenw ye Malasi barika la, olu ye nin ye: 2- - Masaba ko: «Aw koo ka di ne ye. Nga aw do b'a fɔ ko: ‹Mun le b'a yira ko anw koo ka di e ye?› Ezawu tun te Yakuba kɔrɔcɛ ye wa? Ne Masaba b'a fɔ aw ye ko, Yakuba koo diyara ne ye, 3Ezawu koo man di ne ye. N y'a ka kuluyɔrɔ kɛ yɔrɔlakolon ye, k'a cɛɛn di kongowuluw ma. 4Ni edɔmuw y'a fɔ ko: ‹An ka yɔrɔ cira, nga an ben'a lɔ tugu,› ne Masaba, Setigi le ko u k'a lɔ, ne ben'a ci. Mɔgɔw bena tɔgɔkura la a kan ko: ‹Marajugu,› ani ko: ‹Ala diminin be siya min kɔrɔ tuma bɛɛ.› 5Aw ɲaa bena o ye, aw ben'a fɔ ko: ‹Masaba ka sebagaya sera Isirayɛli jamana kɔɔ kan!›\nSarakalasebagaw ka kɛwalijuguw\n6«Deen b'a faa boɲa, baaraden b'a kuntigi boɲa. Ni ne ye aw faa ye, ne ka kan ni boɲa min ye, o be min? Ni ne ye aw ka Masaba ye, ne ka kan ni boɲa min ye, o be min? Ne Masaba, Setigi le b'o fɔra aw sarakalasebagaw ye, aw minw be ne dɔgɔyara. Aw be sɔrɔ k'a fɔ ko: ‹An y'i dɔgɔya cogo di?› 7Aw be n dɔgɔya, bari aw be ne ni dumunifɛn minw ye ne ka sarakabɔyɔrɔ la, u saniyanin tɛ. Aw be tila k'a fɔ ko: ‹An m'i jati cogo di?› Aw b'a fɔ ko: ‹Masaba ka dumuni te foyi ye!› O la, aw te ne jati. 8- Aw be na ni begɛn ɲaa fiɲɛnninw ye k'u kɛ saraka ye ne ye. O ka ɲi wa? Aw be na ni dɔw senkelenninw ye, dɔw banabagatɔlaman, o ka ɲi wa? Aw k'o ɲɔgɔnw di aw ka jamanatigi ma sa, yala a bena diy'a ye wa? Yala a bena i kunbɛn ka ɲa wa? Ne Masaba, Setigi le ko ten. 9O la sa, aw ye ne Ala daali, waasa n ka makari aw na. Aw ka koo nin kɛnin kɔ, ne bena sɔn aw ma wa? Ne Masaba, Setigi le ko ten.\n10«Ee! Mɔgɔ kelen jumɛn le bena n ka soo daa tugu sa? Waasa aw kana tasuma mana n ka sarakabɔyɔrɔ la gwansan! Aw nigɛ te n na hali dɔɔni! Ne Masaba, Setigi le ko ten. Aw be saraka minw bɔ, n t'u minɛ. 11Bari, k'a ta kɔrɔn fɛ, ka ta'a bila tileben fɛ, ne tɔgɔ ka bon siyaw cɛma. Yɔrɔ bɛɛ la, wusulan be jɛni ne ye ani sarakafɛn saniyanin, bari ne tɔgɔ ka bon siyaw cɛma. Ne Masaba, Setigi le ko ten. 12K'a sɔrɔ, aw be ne dɔgɔya, ka to k'a fɔ ko: ‹Masaba ka sarakabɔyɔrɔ nɔgɔnin lo. Dumuni min be yen, o fana ma ɲi.› 13Aw b'a fɔ ko: ‹Nin ye sɛgɛn ye dɛ!› Aw be n ka koo lɔgɔbɔ ten le. Ne le ko ten. Aw be na ni begɛn soɲaninw ye, ni senkelenninw ani bananinw ye, k'u saraka ne ye. Ne be se k'olu minɛ aw fɛ wa? 14Ni begɛndafanin cɛman be namaramɔgɔ min ka wɛɛrɛ kɔnɔ, n'a y'o to yen ka begɛn wɛrɛ kɛ a ka dadili saraka ye, fiɲɛ be min na, o tigi ka danga. Bari ne ye Masaba le ye. Ne Masaba, Setigi le ko ten. Siyaw bɛɛ ka kan ka siran n ɲa.


Sam 2nan 8 AKKDC08 - O kɔ, Dawuda ye filisiw kɛlɛ ka se - Bible Search\nSam 2nan 7 Sam 2nan 9\nSam 2nan 8\nDawuda be se siya wɛrɛw kɔrɔ\n(Lok fɔlɔ 18.1-13)\n1O kɔ, Dawuda ye filisiw kɛlɛ ka se u kɔrɔ fɔɔ u y'u yɛrɛ majigi a ye. Fanga min tun be u fɛ o mara kɔnɔ, a y'o bɔsi u la. 2A sera mowabuw kɔrɔ fana. A tun be to k'u la duguma ka sumani kɛ ni juru ye. N'a ye juru ɲaa fila suma, a b'o yɔrɔ mɔgɔw faga. N'a ye juru ɲaa kelen suma tugu, a b'o tigiw to nii na. O la, mowabuw y'u yɛrɛ majigi Dawuda ye, u tun be to ka nisɔngɔ sara a ye. 3Sobad masacɛ Adadezɛri, n'o ye Erewɔbu dencɛ ye, ale tun tagara Efarati baji mara la ko a b'a minɛ tugu tuma min na, Dawuda y'a kɛlɛ ka se a kɔrɔ fana. 4A ye sotigi waa kelen ni kɛmɛ wolonwula (1 700) bɔsi a fɛ, ni sennatigi waa mugan (20 000), ka wotorow samaso kɛmɛ to yen ka tɔ nunu bɛɛ senfasaw tigɛtigɛ. 5Sirika minw be Damasi, olu nana k'u bena Soba masacɛ Adadezɛri dɛmɛ. Dawuda ye mɔgɔ waa mugan ni fila (22 000) faga olu la. 6O kɔ, a ye lasigidenw sigi Damasi mara la, Siri jamana na. O la, Sirikaw y'u yɛrɛ majigi, ka nisɔngɔ sara a ye. Masaba tun be see di Dawuda ma a ka kɛlɛw bɛɛ la.\n7A ye Adadezɛri ka kɛlɛdenw kuntigiw ka nigɛkunbɛnnan sanulamanw minɛ ka na n'u ye Zeruzalɛmu. 8A ye zira caaman ta Adadezɛri ka duguba fila kɔnɔ, minw ye Bɛta ni Berotayi ye.\n9Amati masacɛ Towu y'a mɛn ko Dawuda sera Adadezɛri ka kɛlɛdenw bɛɛ kɔrɔ. 10A y'a dencɛ Zoramu ci masacɛ Dawuda fɛ k'a fo, ani k'a waleɲuman lɔn Adadezɛri kɛlɛko la ka se a kɔrɔ, bari Toyi ni Adadezɛri tun ye kɛlɛɲɔgɔnw ye. Zoramu tagara ni minanw ye minw dilanna ni warigwɛ ye, ni sanu, ani zira ye. 11Masacɛ Dawuda y'u di Masaba ma i n'a fɔ a tun ye siyaw ka warigwɛ ni sanu d'a ma cogo min na, a tun sera minw bɛɛ kɔrɔ. 12A tun sera siya minw kɔrɔ, olu ye Sirikaw ye, ni mowabuw, ani amoniw, ni filisiw ani amalɛkiw. Dawuda ye fɛɛn minw sɔrɔ Soba masacɛ Adadezɛri bololafɛnw na, n'o ye Erewɔbu dencɛ ye, a y'o fana di Masaba ma.\n13- Dawuda kɔsegitɔ ka bɔ Sirikaw kɛlɛyɔrɔ la, kɔgɔ be kɔkɛnɛ min na, a ye edɔmu waa tan ni seegi (18 000) faga o kɔnɔ ka tɔgɔba sɔrɔ. 14A ye lasigidenw sigi Edɔmu mara bɛɛ la. O la, edɔmuw bɛɛ y'u yɛrɛ majigi a ye. Masaba fana tun be see d'a ma a ka kɛlɛw bɛɛ la.\nƝamɔgɔ minw tun be Dawuda fɛ\n(Lok fɔlɔ 18.14-17)\n15Dawuda sigira Isirayɛlidenw bɛɛ kunna. A tun b'a ka jama bɛɛ mara ni tilenninya ni tiɲɛ ye. 16Seruya dencɛ Zowabu le tun ye kɛlɛdenw kuntigi ye. Ayiludi dencɛ Yosafati le tun be sɛbɛko kunna. 17Ayitubi dencɛ Sadɔki ni Abiyatari dencɛ Ayimelɛki tun ye sarakalasebagaw ye. Seraya tun ye sɛbɛnnikɛla ye. 18Yoyada dencɛ Benayawu le tun ye masacɛ kɔlɔsibagaw kuntigi ye. Dawuda deenw tun ye sarakalasebagaw ye fana.


Zɔbu Introduction AKKDC08 - Bible Search\nƐst 10 Zɔbu 1\nMɔgɔ jalakibali dɔ le koo be fɔra kitabu nin kɔnɔ, o tigi tɔgɔ tun ko Zɔbu. A ye tɔɔrɔ caaman sɔrɔ a sii kɔnɔ, o bɛɛ n'a ta, a jigi tora Ala kan.\nLoon dɔ le sa, Sutana tagara Ala fɛ ka Zɔbu jalaki. A ko Zɔbu be siran Ala ɲa tɔnɔ le kama. Ko a b'o kɛra bari Ala y'a ta ɲa. Ala ye sira di Sutana ma ko a ka taga Zɔbu kɔrɔbɔ. Zɔbu bololafɛnw bɛɛ cɛnna, a deenw sara n'a ka begɛnw. A ka nafolo bɛɛ cɛnna, banajugu y'a minɛ. O bɔnɛ nunu bɛɛ tuma na, Zɔbu tun m'a lɔn kuun min na a be tɔɔrɔla. Koo min latigɛra Ala ka yɔrɔ la, ale t'o kala ma.\nTeri saba dɔ tun b'a fɛ, olu nan'a ladiyɔrɔ. O waati mɔgɔw tun be miiri ko Ala be koɲuman kɛbaga ta ɲa tuma bɛɛ, ko minw be kojugu kɛ, ko a be olu le ɲagwan. O la, Zɔbu teri mɔgɔ saba nunu ko Zɔbu ye kojugu kɛ, k'o la a be tɔɔrɔ la. Nga Zɔbu ma sɔn u ta ma. A ko ale ma kojugu kɛ Ala ɲakɔrɔ, a fana te tɔɔrɔ la o kama. Ala y'a to o tɔɔrɔ ser'a ma koo min kama, ko ale te o lɔn. O la, a b'a ɲini Ala fɛ ko a k'a yira ko ale Zɔbu tilennin lo.\nAla ma Zɔbu jaabi ten a ka ɲinigaliw la, nga a y'a yɛrɛ yira a la. Ala y'a yira Zɔbu la kuma na ko adamadenw te se k'ale ka kɛta ɲɔgɔn kɛ, ko u fana ten'a faamu ko mun na ale be nin, walima nin kɛ. O tuma na, Zɔbu y'a yɛrɛ majigi ka sɔn ko Ala kelen le ka bon ani ko ale kelen le be koo lɔn.\nKitabu nin kɔnɔnakuma kuncɛyɔrɔ la, an b'a ye ko Ala ye Zɔbu ta ɲa tugu. A tun bɔnɔna fɛɛn minw na, Ala y'o bɛɛ ɲɔgɔn fila fila d'a ma tugu. A teriw kɔni ma tiɲɛ sɔrɔ. Zɔbu tun m'a tɔɔrɔkun lɔn fewu. Nga a y'a jigi to Ala kan, a ko: «Ne kɔni y'a lɔn ko ne kunmabɔbaga be yen, a bena wili waati laban na.» (19.25)\nZɔbu ka tɔɔrɔko 1.1—2.13\nZɔbu b'a ka dusukasiko fɔ 3.1-26\nZɔbu n'a teri saba be kuma ɲɔgɔn fɛ 4.1—26.14\na siɲɛko fɔlɔ 4.1—14.22\na siɲɛko filanan 15.1—21.34\na siɲɛko sabanan 22.1—26.14\nZɔbu ka kuma laban 27.1—31.40\nEliyu be kuma Zɔbu fɛ 32.1—37.24\nAla be Zɔbu jaabi 38.1—42.6\nAla be Zɔbu ta ɲa 42.7-17


Kod 42 AKKDC08 - Yakuba y'a mɛn ko suman be sɔrɔ - Bible Search\nKod 41 Kod 43\nYakuba b'a deenw ci Ezipiti\n1Yakuba y'a mɛn ko suman be sɔrɔ Ezipiti minkɛ, a ko a deenw ma: «N'aw sigira ka to ka ɲɔgɔn filɛ, aw bena mun le sɔrɔ o la sa? 2- Ne y'a mɛn ko suman be sɔrɔ Ezipiti. Aw ye taga yen ka dɔ san ka na n'a ye janko an kana sa.» 3Yusufu kɔrɔcɛ tan tagara Ezipiti janko u ka suman san. 4Yakuba tun ma sɔn ka Yusufu dɔgɔnin Bɛnzamɛn bila ka taga n'u ye, bari a tun be siran ko kojugu dɔ kan'a sɔrɔ.\n5Yakuba deenw tagara waasa u ka suman san ni mɔgɔ dɔw ye, bari kɔngɔ barika tun boɲana Kanaan jamana na fana.\nYusufu n'a kɔrɔw ka koo\n6Yusufu le tun be jamana kunna, ale lo tun be suman feere jamanadenw bɛɛ ma. A kɔrɔw sera tuma min na, u y'u kunbiri gwan a kɔrɔ k'u ɲaa biri duguma. 7A y'a kɔrɔ nunu ye dɔrɔn, a y'u lɔn, nga a y'a yɛrɛ kɛ i n'a fɔ mɔgɔ wɛrɛ u faan fɛ, k'a ka kuma gwɛlɛya u ma, k'a fɔ u ye ko: «Aw bɔra min?» Olu y'a jaabi ko: «An bɔra Kanaan jamana na ka na yan janko ka suman san.»\n8Yusufu tun ye olu lɔn, nga olu ma Yusufu lɔn. 9- A hakili jigir'a ka siko nunu na, a tun ye minw kɛ a kɔrɔ nunu ka koo la, a y'a fɔ u ye ko: «Aw kɛra yɔrɔkɔlɔsibagaw ye! Aw nana janko barika te jamana yɔrɔ min na, aw k'o lɔn.» 10U y'a jaabi ko: «Ayi an matigi, i ka baarakɛlaw nana janko u ka se ka suman san. 11An bɛɛ ye faa kelen deenw ye. An kɔnɔ gwɛnin lo, i ka baarakɛlaw te dogora ka jamana kɔlɔsi.» 12A y'a fɔ u ye tugu ko: «Tiɲɛ tɛ! Aw nana janko ka jamana nin dɛsɛyɔrɔ filɛ k'o lɔn.»\n13U y'a fɔ a ye tugu ko: «I ka baarakɛlaw tun ye mɔgɔ tan ni fila ye u faa fɛ. A siginin be Kanaan jamana na. An bɛɛ dɔgɔ tora n'an faa ye soo, mɔgɔ kelen te yen tugu.» 14Yusufu segira k'a fɔ u ye ko: «Ne y'a fɔ ka ban aw ye ko aw be dogora ka jamana kɔlɔsi! 15Aw bena kɔrɔbɔ cogo min na, o filɛ nin ye: Ka Ezipiti masacɛ to sii la, aw tena sira sɔrɔ ka bɔ yanni aw dɔgɔcɛ nin ma na. 16Aw ye mɔgɔ kelen bɔ aw cɛma k'a ci a be taga aw dɔgɔnin nin minɛ ka na n'a ye. Aw tɔw bena to kaso la. O la, aw ka kuma bena sɛgɛsɛgɛ yala ni tiɲɛ lo. Ne b'a fɔ masacɛ tɔgɔ la ko aw be dogora ka jamana kɔlɔsi!»\n17A y'u bɛɛ bila kaso la fɔɔ tile saba. 18A tile sabanan loon, a y'a fɔ u ye ko: «Ne bena min fɔ aw ye, aw k'o kɛ, janko aw nii ka kisi, bari ne be siran Ala ɲa. 19N'aw kɔnɔ gwɛnin lo, aw dɔ ka to kaso la yan, tɔw ka taga suman di aw ka somɔgɔw ma, minw sigɛnnin be kɔngɔ bolo. 20O kɔ, aw k'aw dɔgɔcɛ nin minɛ ka na n'a ye. O la, a bena lɔn ko aw ka kuma nunu ye tiɲɛ ye, o la, aw tena sa tugu.» U y'a kɛ ten.\n21U tora k'a fɔ ɲɔgɔn ye ko: «Waati min na an tun y'a ye ko an dɔgɔcɛ tɔɔrɔnin lo, a y'an daali ka dɛsɛ, an ma sɔn. An tun ye kojugu kɛ, o juru le be sarala an na.»\n22- O tuma na, Urubɛn y'a fɔ u ye ko ale tun m'a fɔ u ye wa, ko u kana deen nin hakɛ ta, ko u tun ma sɔn ka mɛnni kɛ a fɛ, ko a filɛ sa, ko a fagako ma kɛ u bɛɛ kunko ye wa.\n23U tun m'a lɔn ko Yusufu b'u ka kuma nunu mɛnna, bari Yusufu tun be kuma u fɛ mɔgɔ wɛrɛ b'a yɛlɛma u ye. 24A bɔra u kɔrɔ ka taga kasi, o kɔ ka na kuma u fɛ, ani ka sɔrɔ ka Simeyɔn minɛ k'a siri u ɲana.\nYakuba deenw be segi Kanaan\n25Yusufu y'a ɲini a ka baarakɛlaw fɛ ko u k'u ka bɔɔrɔw fa suman na, ka tila k'u kelen kelen bɛɛ ka wari don bɔɔrɔ nunu kɔnɔ tugu, ka sira kan dumuta di u ma fana. U y'a kɛ ten.\n26U y'u ka sumanw ta k'u la u ka faliw kan ka taga. 27U tagara se yɔrɔ dɔ la ka la o yɔrɔ la, mɔgɔ kelen y'a ka bɔɔrɔ daa foni ko a be suman dɔ di a ka fali ma. A ye wari ye suman sanfɛ. 28A ko a balimaw ma: «U ye ne ka wari segi ne ma, a filɛ suman sanfɛ.» U hakili cɛnna kosɔbɛ fɔɔ u be yɛrɛyɛrɛ. U y'a fɔ ɲɔgɔn ye ko: «Ala b'a fɛ ka mun le kɛ an na sa?»\n29U tagara se u facɛ Yakuba fɛ tuma min na Kanaan jamana na, koo min ye u sɔrɔ, u y'o bɛɛ lakali a ye, u ko: 30«Mɔgɔ min ye o jamana nin kuntigi ye, a ye kuma gwɛlɛmanw fɔ an ye dɛ. A ko an kɛra jamana kɔlɔsibagaw ye. 31An y'a yira a la ko an te dogora ka yɔrɔ kɔlɔsi, ko an kɔnɔ gwɛnin lo. 32An tun ye mɔgɔ tan ni fila ye an facɛ fɛ, mɔgɔ kelen kɔni te yen tugu, an dɔgɔcɛfitini tora n'an facɛ ye Kanaan jamana na. 33A segira k'a fɔ an ye ko n'an b'a fɛ ale ka la an na, ko an ka mɔgɔ kelen to a fɛ yen, ka suman ta ka taga o di an ka somɔgɔw ma, minw sigɛnnin be kɔngɔ bolo, 34ka sɔrɔ k'an dɔgɔcɛfitini nin minɛ ka na n'a ye. K'o la, ale ben'a lɔn ko an te yɔrɔkɔlɔsibagaw ye, ko an kɔnɔ gwɛnin lo, ani ko ale bena an balimacɛ nin bila, ka sira di an ma k'an ka koo ɲanabɔ jamana nin kɔnɔ.»\n35O kɔ, u y'a daminɛ k'u ka sumanw yɛlɛma tuma min na, u kelen kelen bɛɛ y'u ka wari nunu sirinin ye u ka bɔɔrɔw kɔnɔ. U n'u facɛ y'o ye tuma min na, u siranna.\n36U facɛ Yakuba y'a fɔ u ye ko: «Aw b'a fɛ ne ka bɔnɔ n deenw na! Yusufu te yen tugu, Simeyɔn fana te yen, aw b'a fɛ ka taga ni Bɛnzamɛn fana ye. O koo bɛɛ dabɔra ne le kama!» 37O la, Urubɛn y'a fɔ a facɛ ye ko: «Ni ne ma kɔsegi ka na n'i deen Bɛnzamɛn ye fewu ka n'a d'i ma, i ka ne dencɛ fila nunu faga. A di ne ma, ne bena segi ka na n'a ye k'a d'i ma.» 38Yakuba ko: «Ne deen nin tena taga n'aw ye abada, a kɔrɔcɛ sara, a tora ale kelen. Ni fɛɛn dɔ y'a sɔrɔ sira kan, aw bena kɛ ne cɛkɔrɔbatɔ be sa dusukasi la.»


Nee 8 AKKDC08 - Daa min tɔgɔ ko Jida, jama bɛɛ ye ɲɔgɔn - Bible Search\nNee 7 Nee 9\n1Daa min tɔgɔ ko Jida, jama bɛɛ ye ɲɔgɔn lajɛn o forobayɔrɔ la, k'u ka miiriya kɛ kelen ye. U y'a fɔ sariya karamɔgɔ sarakalasebaga Ɛsidirasi ye ko a ka Musa ka sariyasɛbɛ ta ka na n'a ye. 2Saan kalo wolonwulanan tile fɔlɔ, sarakalasebaga Ɛsidirasi ye sariyasɛbɛ nin ta ka na n'a ye jama ɲafɛ, cɛɛw ni musow ani mɔgɔ minw bɛɛ be se ka kuma mɛn ani k'a faamu, olu bɛɛ tun be yen.\n3Daa min tɔgɔ ko Jida, Ɛsidirasi ye sariyasɛbɛ nin kalan o forobayɔrɔ la k'a ta sɔgɔma fɔɔ tilefɛ. Cɛɛw ni musow ani mɔgɔ minw be se ka kuma faamu, a y'a kalan olu ɲana. Jama bɛɛ y'u tulo malɔ sariyasɛbɛ kalantɔ la.\n4U tun ye tutunanw tutu ka lɔgɔw la u kan baara nin kama, sariya karamɔgɔ Ɛsidirasi tun lɔra o le kan. Matitiya ni Sɛma, ani Anaya ni Uriya, ani Ilikiya ni Maaziya, tun b'a kinibolo la, Pedaya ni Misayɛli, ani Malikiya ni Asumu, ani Asibadana ni Zakari ani Mesulamu, fana tun b'a numanbolo fɛ. 5Ɛsidirasi ye sɛbɛ nin dayɛlɛ, jama bɛɛ ɲaa tun b'a la, bari, a tun lɔnin be lɔgɔw kan sanfɛ. A ye sɛbɛ dayɛlɛ tuma min na, mɔgɔ bɛɛ lɔra yɔrɔ kelen na. 6A ye Masaba, Setigi Ala min ka bon tanu. Mɔgɔ bɛɛ y'u bolow kɔrɔta sanfɛ k'a fɔ ko: «Amiina yarabi!» O kɔ, u y'u kunbiri gwan k'u ɲaaw biri duguma ka Masaba bato. 7Yesuwa ni Bani ani Serebiya, ni Yamin ani Akubu, ni Sabitayi ani Odiya, ni Maaziya ani Kelita, ni Azariya ani Yozabadi, ni Hanan ani Pelaya, Levi kɔmɔgɔw olu le tun be to ka sariya nin kuma kɔrɔ fɔ mɔgɔw ye. 8U tun be to ka Ala ka Sariyasɛbɛ nin kalan dɔɔni dɔɔni dama, ka to k'a kɔrɔ fɔ janko mɔgɔw k'a faamu.\n9Masacɛ ka lasigiden Neemi ni sarakalasebaga sariya karamɔgɔ Ɛsidirasi ani Levi kɔmɔgɔ minw tun be jama kalanna, olu y'a fɔ jama ye ko: «Bii ye Masaba aw ka Ala ka loon ye, aw kana to dusukasi la, aw kana kasi.» Bari jama bɛɛ tun ye sariyakuma nin mɛn tuma min na, u bɛɛ tora ka kasi. 10A y'a fɔ u ye ko: «Aw ye taga soo ka dumuniɲuman dumu ka minnifɛn dimanw min. Foyi te mɔgɔ minw fɛ, aw ka dɔ di olu ma, bari bii loon nin ye an Matigi ta ye. Aw kana aw hakili ɲagami, nisɔndiya min be bɔ Masaba fɛ, o le bena kɛ aw ka barika sɔrɔyɔrɔ ye.» 11Levi kɔmɔgɔw ye jama dusu saalo, u tun be to k'a fɔ ko: «Aw ye je, bari bii loon nin ye Ala ta ye, aw kana aw hakili ɲagami.»\n12O la, jama bɛɛ tagara soo janko ka dumuni kɛ ka minni kɛ, ka dɔ di u tɔɲɔgɔnw ma, ani ka nisɔndiya kosɔbɛ. Bari u tun ye kuma min fɔ u ye, u tun y'o faamu.\n13O dugusagwɛ, a tile filanan loon, gwatigiw bɛɛ, ni sarakalasebagaw ni Levi kɔmɔgɔ tɔw ye ɲɔgɔn lajɛn sariya karamɔgɔ Ɛsidirasi fɛ janko a ka sariya nin kɔrɔ fɔ u ye. 14- U y'a ye Sariyasɛbɛ nin kɔnɔ ko Masaba tun y'a fɔ Musa barika la ko Isirayɛlidenw tun ka kan ka to gwataw kɔrɔ saan kalo wolonwulanan ɲanagwɛ tuma na. 15Ko u ka kan k'a fɔ u ka dugu kelen kelen bɛɛ kɔnɔ ani Zeruzalɛmu, ko mɔgɔ bɛɛ ka bɔ ka taga kuluw kan ka olivuyiriw bolow tigɛ, kongo taw ni foro kɔnɔ taw, ni tamarofuraburuw, ani yiri minw furaburu ka ca, ka na gwataw lɔ ka kɛɲɛ n'a fɔcogo ye Sariyasɛbɛ nin kɔnɔ. 16O la, jama bɔra ka taga furaburu tigɛ ka na gwataw kɛ u ka soow kunna ani u ka luuw kɔnɔ, ni Ala ka soo luu kɔnɔ, ani ka dɔw lɔ forobayɔrɔ la min be dugu donda la min tɔgɔ ko Jida, ani Efarayimu kɔmɔgɔw ka donda la.\n17Mɔgɔ minw bɛɛ tun bɔra jɔnya la ka na, olu bɛɛ ye gwataw lɔ, ka to u kɔrɔ. K'a ta Nun dencɛ Zozuwe ka waati ma fɔɔ ka na se o loon ma, Isirayɛlidenw tun m'o ɲɔgɔn kɛ fɔlɔ. U nisɔndiyara kosɔbɛ. 18Ɛsidirasi tun be to ka Ala ka Sariyasɛbɛ nin kalan loon o loon, k'a ta ɲanagwɛ nin loon fɔlɔ ma fɔɔ ka taga se a loon laban ma. U ye ɲanagwɛ nin kɛ tile wolonwula kɔnɔ, a tile seeginan loon, u ye ɲanagwɛ laban ɲɔgɔnye kɛ ka kɛɲɛ n'a fɔcogo ye.


Ɔrɔ 5 AKKDC08 - An jatira mɔgɔtilenninw ye jigi barika - Bible Search\nƆrɔ 4 Ɔrɔ 6\nHɛrɛ sɔrɔcogo Ala fɛ\n1An jatira mɔgɔtilenninw ye jigi barika la, o la, hɛrɛ donna an ni Ala cɛ an Matigi Yezu Krista barika la. 2Ale Yezu barika la fana, an ye niyɔrɔ sɔrɔ nɛɛma nin na an jigi sababu la. An be nisɔndiya Ala ka nɔɔrɔ koo la, bari an jigi b'a la ko an bena o ɲɔgɔn sɔrɔ. 3O dama tɛ, an be nisɔndiya an ka tɔɔrɔkow la, bari an b'a lɔn ko tɔɔrɔ be na ni muɲuli ye. 4Muɲuli be na ni sesɔrɔli ye kɔrɔbɔli kan, ni see sɔrɔla, jigi fana be sɔrɔ. 5Jigi do te taga ka mɔgɔ to bololakolon, bari Ala y'an kanu cogo min na, o b'an dusu la Nii Senuman barika la, a y'ale min d'an ma. 6Tiɲɛ na, tuma min na barika tun te an na, Krista sara mɔgɔjuguw kosɔn o waati latigɛnin na. 7A ka gwɛlɛ mɔgɔ dɔ ka sɔrɔ min be sɔn ka sa mɔgɔtilennin kosɔn, nga n'a sɔrɔ dɔ be sɔn ka sa mɔgɔɲuman dɔ kosɔn. 8Nga Ala y'a yira an na ko a b'an kanu. K'an to an ka hakɛ la, Krista sara an kosɔn. 9An jatira mɔgɔtilenninw ye Krista ka saya barika la minkɛ, siga t'a la, an bena kisi Ala ka dimi ma fana ale kelen barika la. 10Bari an tun ye Ala juguw ye tuma min na, Ala sɔnna anw ka bɛn n'ale ye a Dencɛ ka saya barika la. An bɛnnin kɔ n'a ye, siga t'a la, an bena kisi a Deen barika la bari a be nii na. 11O dama tɛ, an be nisɔndiya Ala kosɔn an Matigi Yezu Krista barika la, ale min sababu la, anw ni Ala cɛ bɛnna.\nAdama ni Yezu Krista koo\n12- Hakɛ daminɛna mɔgɔ kelen le sababu la diɲɛ na, saya fana nana hakɛ sababu la. O cogo la fana, saya sera mɔgɔ bɛɛ ma bari bɛɛ ye hakɛ kɛ. 13K'a ta o waati la ka na se sariya sɔrɔwaati ma, hakɛ tun be yen, nga ni sariya te yen, hakɛkɛla te jalaki. 14O bɛɛ n'a ta, k'a ta Adama ka waati ma fɔɔ ka na se Musa ka tile ma, mɔgɔw tun be sa, hali min ma hakɛ kɛ Adama ta cogo la, ale min banna ka Ala ka kuma bato. Mɔgɔ min tun ka kan ka na, Adama tun ye o tigi jaa ye.\n15Nga hakɛ min kɛra, o ni Ala ka nɛɛma te se ka suma, bari, ni mɔgɔ kelen ka hakɛ kɛnin kosɔn mɔgɔ caaman sara, Ala ka nɛɛma ta te se ka fɔ a y'o min kɛ mɔgɔ caaman ye mɔgɔ kelen barika la, min ye Yezu Krista ye. 16Ala ka nɛɛma ni mɔgɔ kelen nin ka hakɛ ka baara te kelen ye, bari mɔgɔ kelen ka kojugu kosɔn, Ala ye kiti tigɛ ka jalaki ben mɔgɔw kan, nga kojugu caaman kɛnin kɔ, Ala makarila u la ka cogo di u ma u ka se ka jati mɔgɔtilenninw ye. 17Ni mɔgɔ kelen ka kojugu kosɔn, saya ye see sɔrɔ, mɔgɔ minw sɔnna Ala ka nɛɛma ma n'a y'u jati mɔgɔtilenninw ye, olu bena to nii na ka see sɔrɔ Yezu Krista kelenpe barika la. 18Ayiwa, mɔgɔ kelen ka kojugu kosɔn, jalaki sera mɔgɔ bɛɛ ma. O cogo la fana, mɔgɔ kelen ka koɲuman sababu la, mɔgɔ caaman be jati mɔgɔtilenninw ye ka nii sɔrɔ. 19Mɔgɔ caaman kɛra hakɛkɛlaw ye, mɔgɔ kelen ka murutili kosɔn, o cogo la fana mɔgɔ kelen ye Ala sago kɛ minkɛ, mɔgɔ caaman bena jati mɔgɔtilenninw ye. 20Sariya sigira janko kojugu ka barika sɔrɔ, nga hakɛ barika boɲana yɔrɔ min na, Ala y'a ka nɛɛma boɲa o yɔrɔ la. 21Hakɛ tun ye fanga sɔrɔ mɔgɔw kan saya barika la cogo min na, o cogo la fana, tilenninya barika la, Ala ka nɛɛma be fanga sɔrɔ ka nii banbali di mɔgɔw ma an Matigi Yezu Krista barika la.


Sar 1 AKKDC08 - Ka Masaba to Ɲɔgɔnkunbɛn fanibugu kɔnɔ, - Bible Search\nSar int Sar 2\n1Ka Masaba to Ɲɔgɔnkunbɛn fanibugu kɔnɔ, a ye Musa wele k'a fɔ a ye ko: 2«A fɔ Isirayɛlidenw ye ko ni u dɔ b'a fɛ ka begɛn saraka bɔ ne Masaba ye, a be se ka na ni misi ye, walima begɛnmisɛn.\n3«N'a ka saraka kɛra misi ye min ka kan ka jɛni, a ka na ni tura ye fiɲɛ te min na. A k'a kɛ saraka ye Ɲɔgɔnkunbɛn fanibugu daa la, janko ne Masaba ka sɔn a ma. 4A k'a bolo la begɛn nin kuun na, o la, a ka saraka bena minɛ, a ka kojugu be yafa. 5A ka begɛn nin kaan tigɛ ne Masaba ɲakɔrɔ. Arɔn dencɛ sarakalasebagaw k'a joli ta k'a seriseri sarakabɔyɔrɔ faan bɛɛ kan Ɲɔgɔnkunbɛn fanibugu daa la. 6A ka begɛn nin boso k'a tigɛtigɛ. 7Sarakalasebagaw be lɔgɔ labɛn ka tasuma mana sarakabɔyɔrɔ kan, 8ka sogo tigɛninw n'a kunkolo, n'a tulu fara ɲɔgɔn kan, k'o lala o kan tasuma kɔnɔ sarakabɔyɔrɔ kan. 9Sarakabɔbaga ka nugu n'i seenw ko jii la. O kɔ, sarakalasebaga k'o bɛɛ jɛni sarakabɔyɔrɔ kan. Saraka jɛnita lo pewu, a kasa ka di ne Masaba ye.\n10«Ni mɔgɔ dɔ b'a fɛ ka na ni begɛnmisɛn ye k'a kɛ saraka jɛnita ye, o tigi ka kan ka na ni sagajigi ye, walima bakɔrɔnin, fiɲɛ te min na. 11A kaan be tigɛ sarakabɔyɔrɔ kɔgɔdugu ɲafan fɛ ne Masaba ɲakɔrɔ. Sarakalasebagaw k'a joli seriseri sarakabɔyɔrɔ faan bɛɛ kan. 12A bɔbaga k'a tigɛtigɛ, sarakalasebaga ka sogo tigɛninw n'a kunkolo n'a tulu fara ɲɔgɔn kan k'o lala lɔgɔ kan tasuma kɔnɔ sarakabɔyɔrɔ kan. 13A k'a nugu n'a seenw ko jii la. Sarakalasebaga k'o bɛɛ jɛni sarakabɔyɔrɔ kan. Saraka jɛnita lo pewu, a kasa ka di ne Masaba ye.\n14«Ni mɔgɔ dɔ b'a fɛ ka na ni kɔnɔ ye k'a kɛ saraka jɛnita ye, o tigi ka na ni tuganin ye, walima jɛnɛtuba. 15Sarakalasebaga k'a minɛ ka na sarakabɔyɔrɔ ɲafɛ k'a kunkolo tigɛ k'a joli bɔn sarakabɔyɔrɔ gɛrɛn na. O kɔ, a b'a jɛni sarakabɔyɔrɔ kan. 16A k'a fɔlon n'o kɔnɔnafɛn bɔ a la k'a fili sarakabɔyɔrɔ gɛrɛfɛ a kɔrɔn ɲafan fɛ bugurigwɛ bɔnyɔrɔ la. 17A k'a faran a gamanw furancɛ la, nga a kan'a tigɛ ka bɔ ɲɔgɔn na. O kɔ, a k'a la lɔgɔ kan tasuma la k'a jɛni sarakabɔyɔrɔ kan. Saraka jɛnita lo pewu, a kasa ka di ne Masaba ye.


Sad 12 AKKDC08 - «Aw ka kan ka jija ka sariya ni landa - Bible Search\nSad 11 Sad 13\nMasaba ka sariyaw\n1«Aw ka kan ka jija ka sariya ni landa minw bato aw sii bɛɛ la jamana nin kɔnɔ, o filɛ nin ye. Masaba, aw bɛmaw ka Ala le y'u di aw ma ka kɛ aw ta ye.\n2«Aw bena siya minw ka jamana minɛ, aw k'u ka joo sɔnyɔrɔ bɛɛ cɛn pewu, minw be kulujan ni tintinw kan, ani yiribabaw kɔrɔ. 3- Aw k'u ka sɔnnikɛyɔrɔw ci, k'u ka jokabakurulamaw fana ci, k'u ka *Asera jaaw jɛni, k'u ka joow cɛn, k'u tɔgɔ tunu ka bɔ o yɔrɔ la. 4Aw man kan ka Masaba aw ka Ala bato u ka kɛcogo la. 5Nga Masaba bena yɔrɔ min woloma aw ka sigiyɔrɔ la, janko a ka sigi yen, aw ka kan ka taga o yɔrɔ le la. 6Aw ka taga n'aw ka saraka jɛnitaw, n'aw ka saraka tɔw ye o yɔrɔ la. Aw ka jaka, n'aw ka boɲafɛnw, n'aw ka dajuru sarataw, n'aw ka boɲafɛn wɛrɛw, n'aw ka dabaw ni begɛnmisɛnw deen fɔlɔw. 7Aw n'aw ka denbaya bena lajɛn ka dumuni kɛ Masaba aw ka Ala ɲakɔrɔ o yɔrɔ la, ani ka nisɔndiya, aw ka baara bɛɛ kosɔn bari Masaba aw ka Ala y'aw dɛmɛ.\n8«An b'a kɛra cogo min na bii yan yɔrɔ la, aw kan'a kɛ ten, bɛɛ man kan k'a yɛrɛ sago kɛ. 9Bari aw ma don lafiɲɛyɔrɔ la fɔlɔ Masaba aw ka Ala be yɔrɔ min di aw ma. 10Nga a bena jamana min di aw ma, aw bena Zurudɛn baji tigɛ fɔlɔ ka sɔrɔ ka sigi yen. A bena lafiɲɛ di aw ma k'aw kisi aw juguw bɛɛ ma minw b'aw lamini na. Aw bena to hɛrɛ la yen. 11Masaba aw ka Ala bena yɔrɔ min woloma k'a kɛ a sigiyɔrɔ ye, ne be fɛɛn minw bɛɛ fɔra aw ye, aw bena taga n'u ye o yɔrɔ la: Aw ka saraka jɛnitaw, ni saraka wɛrɛw, n'aw ka jakaw, n'aw ka boɲafɛnw, n'aw ka dajuru sarataw. 12Aw bena nisɔndiya Masaba aw ka Ala ɲakɔrɔ o yɔrɔ la, aw, n'aw dencɛw, n'aw denmusow, n'aw ka baaradenw, a cɛman fara a musomanw kan, ani Levi kɔmɔgɔ minw be aw ka duguw kɔnɔ, bari olu ma niyɔrɔ sɔrɔ aw cɛma.\n13«Aw k'aw yɛrɛ kɔlɔsi, aw kana aw ka saraka jɛnitaw bɔ yɔrɔ bɛɛ. 14Masaba bena yɔrɔ min woloma aw ka mara nunu cɛma, aw bena aw ka sarakaw bɔ o yɔrɔ le la. Ne ye koo minw bɛɛ fɔ aw ye, aw k'u bɛɛ kɛ yen. 15Nga, aw be se ka begɛnw faga aw ka duguw bɛɛ kɔnɔ k'u ɲimi aw sago la, ka kɛɲɛ ni Masaba aw ka Ala ka dɛmɛ ye. O tuma na, mɔgɔ min saniyanin tɛ, walima min saniyanin lo, bɛɛ be se k'u ɲimi i n'a fɔ minan ni mankalanin sogo ta be kɛ cogo min na. 16- A daan ye aw kan'a joli dumu, aw k'a bɔn dugukolo kan i n'a fɔ jii. 17K'aw to aw ka duguw kɔnɔ, aw man kan k'aw ka jaka dumu yen, suman ta, walima duvɛnkɛnɛ ta, walima tulu ta, walima begɛn deen fɔlɔ, a begɛnmisɛnw fara dabaw kan, ani aw ka boɲafɛnw, n'aw ka dajuru sarataw, walima boɲafɛn wɛrɛw. 18Nga Masaba aw ka Ala bena yɔrɔ min woloma, aw k'u dumu a ɲakɔrɔ o yɔrɔ la, aw n'aw dencɛw n'aw denmusow, n'aw ka baaradenw, a cɛman fara musomanw kan, ani Levi kɔmɔgɔ minw b'aw ka duguw la. Aw ka nisɔndiya Masaba aw ka Ala ɲakɔrɔ aw ka kokɛtaw bɛɛ kosɔn. 19Aw k'aw yɛrɛ kɔlɔsi aw sii bɛɛ kɔnɔ aw ka jamana kɔnɔ, aw kana tulon kɛ Levi kɔmɔgɔw ka koo la.\n20«Ni Masaba aw ka Ala y'aw ka mara boɲa tuma min na, ka kɛɲɛ n'a ka layidu ye aw ye, ni sogo nigɛ y'aw minɛ, aw be se k'a ɲimi aw sago la. 21Masaba aw ka Ala bena yɔrɔ min woloma k'a tɔgɔ la a kan, n'aw ka sigiyɔrɔ ka jan o yɔrɔ la, aw be se ka daba, walima begɛnmisɛnw dɔ faga, Masaba bena minw di aw ma. Aw k'o kɛ i ko ne y'a fɔ aw ye cogo min na, k'o sogo ɲimi aw ka dugu kɔnɔ aw sago la. 22Aw bena se k'o ɲimi i n'a fɔ aw be minan, walima mankalanin ta ɲimi cogo min na. Mɔgɔ min saniyanin lo, ani min saniyanin tɛ, u bɛɛ be se k'o ɲimi. 23- Nga aw k'aw yɛrɛ kɔlɔsi koo kelen na, aw kana joli dumu. Bari joli le ye nii ye. O la, aw kana sogo n'a nii dumu ɲɔgɔn fɛ. 24Aw kana o dumu, aw k'a bɔn duguma i n'a fɔ jii. 25Aw kan'a dumu, o la, aw n'aw kɔmɔgɔw bena hɛrɛ sɔrɔ, bari aw ye koɲuman kɛ Masaba ɲakɔrɔ.\n26«Fɛɛn minw kɛra Masaba ta ye, ani aw y'aw daa di minw kosɔn, aw ye taga n'u ye Masaba ka yɔrɔ wolomanin na. 27Aw k'aw ka saraka jɛnitaw bɔ Masaba aw ka Ala ye a ka sarakabɔyɔrɔ la, u sogo n'u joli bɛɛ. Aw ka sarakaw joli bɔn Masaba aw ka Ala ka sarakabɔyɔrɔ kan, nga aw be se k'o sogo ɲimi.\n28«Aw ka ne ka kuma nunu bɛɛ mɛn, ne be minw fɔra aw ye k'u bato. O la, aw n'aw kɔmɔgɔw bena hɛrɛ sɔrɔ tuma bɛɛ, bari aw ye kotilennin ni koɲuman kɛ Masaba aw ka Ala ɲakɔrɔ.\nKanaankaw ka joow\n29«Aw bena don siya minw ka jamana na k'a minɛ, ni Masaba aw ka Ala y'u gwɛn aw ɲafɛ tuma min na, n'aw y'a minɛ ka sigi a kɔnɔ, 30u halakinin kɔ aw ɲafɛ, aw k'aw yɛrɛ kɔlɔsi, aw kana to u ka koow ɲɔgɔn na ka ben jaan kɔnɔ. Aw kana ɲiningali kɛ ko siya nunu tun b'u ka joow sɔn cogo di, janko aw ka se k'o ɲɔgɔn kɛ fana. 31Aw kana o ɲɔgɔn kɛ Masaba aw ka Ala ye. Bari u be kodagabali minw kɛ u ka joow ye, o koo man di Masaba ye. U be to k'u dencɛw ni denmusow yɛrɛ kɛ k'u ka joow sɔn n'u ye, k'u jɛni u ye.


Kor fɔlɔ 14 AKKDC08 - Aw ka jija ka ɲɔgɔn kanu, Ala be - Bible Search\nKor fɔlɔ 13 Kor fɔlɔ 15\nKor fɔlɔ 14\nAla be seko minw di mɔgɔ ma\n1Aw ka jija ka ɲɔgɔn kanu, Ala be seko minw di, aw k'olu ɲini fana, sanko kirayako, 2bari mɔgɔ min be kuma kaan wɛrɛ la, o tigi te kumana adamaden fɛ, nga a be kuma Ala le fɛ. Tiɲɛ na, mɔgɔ si t'o kaan nin mɛnna, a be kodogonin le fɔ Nii Senuman barika la. 3Nga mɔgɔ min be kiraya kɛ, o tigi be kumana mɔgɔw fɛ, a be olu dɛmɛ k'u ladi ani k'u jaa gwɛlɛya. 4Mɔgɔ min be kaan wɛrɛ fɔ, o tigi b'a yɛrɛ le dɛmɛna, nga min be kiraya kɛ, o tigi be Krista ka jama le dɛmɛna. 5A ka di ne ye aw bɛɛ ka kaan wɛrɛw fɔ, nga mɔgɔ min be kiraya kɛ, o le ka di ne ye ka tɛmɛ. Min be kiraya kɛ, o tigi ka fisa ni kaan wɛrɛ fɔla ye, fɔɔ n'o tigi ye kuma nin kɔrɔ fɔ, waasa Krista ka jama ka se ka dɛmɛ sɔrɔ. 6N balimaw, n'a kɛra ko ne tun nana aw fɛ ka kuma aw fɛ kaan wɛrɛ la, min te koo dɔ yira, n'a te lɔnniya d'aw ma, ni kirayakuma t'o la, n'a t'aw kalan fana, o bena mun le ɲa aw ye? 7An ka fɔlikɛminanw ka koo filɛ, i n'a fɔ file ani gɔni. Ni olu mankan te danna danna, mɔgɔ bena se k'a faamu cogo di ko filen be nin le fɔra, walima kolonjo be nin le fɔra? 8Ni buru fiyɛta ma kangwɛnin fɔ, mɔgɔ jumɛn le ben'a yɛrɛ labɛn kɛlɛ kama? 9Aw fana, n'aw ka kuma ma kɛ kumagwɛnin ye, mɔgɔw ben'a kɛ cogo di k'aw ka kuma mɛn? Aw ka kuma be kɛ gwansan ye. 10Ne y'a lɔn ko kaan caaman be diɲɛ kɔnɔ, o bɛɛ be n'u kɔrɔ ye. 11Ni mɔgɔ min be kumana ne fɛ ni ne t'ale ka kaan mɛnna, o tigi be kɛ siya wɛrɛ ye ne fɛ, ne fana be kɛ siya wɛrɛ ye o tigi fɛ. 12Aw kɔni, Nii Senuman be see minw di, olu nigɛ b'aw la kosɔbɛ, o ka kɛ Krista ka jama ka ɲataga kosɔn. 13O le kosɔn, mɔgɔ min be kaan wɛrɛ fɔ, o tigi ka Ala daali waasa a k'o kuma nin kɔrɔ fɔli see d'a ma. 14Ni ne be Ala daali kaan wɛrɛ la, ne dusu lo be daalili kɛ, nga ne hakili te foyi kala ma.\n15Ne ka kan ka mun le kɛ sa? Ne bena to ka daalili kɛ ni n nii ye, ka daalili kɛ ni n hakili ye fana. N bena to ka dɔnkili la ni n nii ye, ka dɔnkili la ni n hakili ye fana. 16N'i be Ala daalila n'i nii dama ye, mɔgɔ minw siginin be k'i lamɛn, olu ben'a kɛ cogo di ka amiina fɔ i ka daalili bannin kɔ, bari e be min fɔra, ale t'o mɛnna. 17Tiɲɛ lo, e be barika lara Ala ye sɔbɛsɔbɛ la, nga i tɔɲɔgɔn ma foyi sɔrɔ. 18Ne be barika la Ala ye, ne be kaan wɛrɛ fɔ ka tɛmɛ aw bɛɛ kan. 19Nga lajɛn yɔrɔ la, a ka di ne ye ka dakuru ɲaa duuru dama fɔ minw kɔrɔ lɔnnin lo mɔgɔ fɛ, sanni ne ka dakuru ɲaa waa tan fɔ kaan wɛrɛ la.\n20N balimaw, aw ka miiricogo la, aw kana kɛ denmisɛnw ye tugu. Kojugu faan fɛ, ɔnhɔn, aw ka kɛ i n'a fɔ denmisɛnw, nga aw ka miiriya la, aw ka kɛ mɔgɔkɔrɔbaw ye. 21- A fɔra sariyasɛbɛ kɔnɔ ko: «N bena tɛmɛ siya wɛrɛw fɛ ka kuma siya nin fɛ. N bena kuma u fɛ lonanw barika la. O bɛɛ n'a ta, u tena ne lamɛn.» Matigi ko ten.\n22O la, kaan wɛrɛ fɔko kɛra taamasiɲɛ ye Alalɔnbaliw fɛ, taamasiɲɛ tɛ Krista ka mɔgɔw fɛ. Kiraya fana kɛra taamasiɲɛ ye Krista ka mɔgɔw fɛ, taamasiɲɛ tɛ mɔgɔw fɛ minw ma la Yezu la. 23N'a kɛra ko Krista ka jama bɛɛ ye ɲɔgɔn lajɛn, ni bɛɛ tora ka kaan wɛrɛ fɔ, ni mɔgɔ gwansan walima mɔgɔ min ma la Yezu la dɔ nana don aw cɛma, ale ten'a fɔ ko aw kɛra fatɔw ye wa? 24Nga n'a kɛra ko bɛɛ be kiraya le kɛra, o mɔgɔ min ma la Yezu la, walima mɔgɔ gwansan nin ben'a yɛrɛ cogoya lɔn, ko ale ye kojugukɛla ye. 25O tigi ka koo dogonin bena ye, fɔɔ a ben'a kunbiri gwan ka Ala bato ani k'a fɔ ko: «Tiɲɛ na, Ala be n'aw ye!»\n26Ne ka mun le fɔ sa n balimaw? N'aw be lajɛnni na, ni mɔgɔ dɔ b'a fɛ ka dɔnkili la, o k'o la. Ni kalan be dɔ wɛrɛ fɛ, ale ka mɔgɔw kalan. Ni koo yirata be dɔ wɛrɛ fɛ ka bɔ Ala fɛ, o k'o fɔ. Dɔ b'a fɛ ka kuma kaan wɛrɛ la wa? O tigi k'o kɛ. Ni mɔgɔ dɔ be se k'o kɔrɔ fɔ, o tigi k'o fɔ. O koo bɛɛ ka kan ka kɛ waasa mɔgɔ bɛɛ ka taga ɲa. 27Ni mɔgɔ dɔw be kaan wɛrɛ fɔra, mɔgɔ fila k'o fɔ, walima mɔgɔ saba, o ka fisa, nga u ka kuma kelen kelen, mɔgɔ dɔ k'o kɔrɔ fɔ. 28N'o kuma kɔrɔfɔbaga te yen, o tigi ka je. A ka to ka kuma a yɛrɛ kɔnɔ Ala fɛ. 29Min kɛra kirayako ye, mɔgɔ fila, walima saba ka kirayakuma fɔ, tɔw k'o kɔrɔ sɛgɛsɛgɛ. 30Ni Ala ye fɛɛn dɔ yira mɔgɔ dɔ la, mɔgɔ min be kumana, o tigi ka je. 31Aw bɛɛ be se ka kirayakuma fɔ kelen kelen ten, waasa mɔgɔ bɛɛ ka faamuli sɔrɔ ani ka jagwɛlɛya sɔrɔ. 32Ka kira to a ka kiraya la, a be se k'a yɛrɛ minɛ. 33-34Bari Ala te koferekenin tigi ye, nga hɛrɛtigi lo. Muso ka kan ka je lajɛn yɔrɔw la i n'a fɔ a be kɛ Ala ka jama cɛma yɔrɔ bɛɛ la cogo min na. Sira ma d'u ma ka kuma, olu ka kan ka to yɛrɛmajigi la, i ko a fɔra Ala ka sariya la cogo min na. 35N'u b'a fɛ ka koo dɔ faamu, u ka kan k'u cɛɛw ɲininga soo kɔnɔ. N'o tɛ, a daganin te muso ka kuma Krista ka jama cɛma. 36O tuma na, Ala ka kuma sɔrɔla aw fɛ le wa? Walima aw dama le y'a sɔrɔ k'a mɛn? 37Ni mɔgɔ dɔ b'a miiri ko ale ye kira ye, walima ko a ye see dɔ sɔrɔ Nii Senuman barika la, ne be koo minw fɔra aw ye, o tigi ka sɔn o ma ko Matigi ka sariya lo. 38Ni mɔgɔ min banna o la, Ala banna o tigi la.\n39O la ne balimaw, aw ka kiraya le ɲini, aw fana kana kaan wɛrɛ fɔko bali. 40Nga koo bɛɛ ka kan ka kɛ ka ɲa ani ka kɛɲɛ n'o kɛcogo ye.


Zan 9 AKKDC08 - Yezu tɛmɛtɔ ye cɛɛ dɔ ye min fiɲɛntɔman - Bible Search\nYezu be fiɲɛntɔcɛ dɔ ɲaa yɛlɛ\n1Yezu tɛmɛtɔ ye cɛɛ dɔ ye min fiɲɛntɔman wolola. 2Kalandenw ye Yezu ɲininga ko: «Karamɔgɔ, mun na cɛɛ nin fiɲɛntɔman wolola? Ale yɛrɛ ka hakɛ kosɔn wa, walima a wolobagaw ta?» 3Yezu y'u jaabi ko: «Ale ka koo tɛ, a somɔgɔw fana ka koo tɛ. Nga nin kɛra, waasa Ala ka sebagaya ka yira o sababu la. 4Tile be yen tuma min na, an ka kan ka n cibaga ka baara kɛ o waati la le. Yanni dɔɔni, ni suu kora, baara te se ka kɛ tugu. 5- Ka ne to diɲɛ na, ne le ye diɲɛ ka yeelen ye.» 6Yezu y'o kuma nunu fɔ ka ban minkɛ, a y'a daji tu duguma ka bɔgɔ nɔɔni n'o ye k'a mɔ fiɲɛntɔcɛ ɲaa na 7k'a fɔ a ye ko: «Taga ko Silowe jii la.» (Silowe kɔrɔ ko ciden.) Fiɲɛntɔ nin tagara ko yen, a kɔsegitɔ, a tun be yeli kɛra.\n8A sigiɲɔgɔn minw tun b'a lɔn ka kɔrɔ saraka daali la, olu nan'a ye, u y'a fɔ ko: «Min tun be sigi yan ka daalili kɛ, ale tɛ wa?» 9Dɔw ko ale yɛrɛ lo. Dɔw ko ale tɛ, ko u bɔra ɲɔgɔn ma le. Nga cɛɛ ko: «Ne yɛrɛ yɛrɛ lo.» 10U y'a ɲininga ko: «Ɔnhɔn, i ɲaa do yɛlɛla cogo di?» 11A y'u jaabi ko: «U be cɛɛ min wele ko Yezu, ale lo ye bɔgɔ kɛ ka n ɲaa mɔ n'a ye ko n ka taga ko Silowe jii la. Ne tagara ko, ne ɲaa yɛlɛla.» 12U y'a ɲininga ko: «A be min?» A y'u jaabi ko ale m'a lɔn.\n13Cɛɛ min tun ye fiɲɛntɔ ye, u y'ale minɛ ka taga n'a ye *Fariziɲɛw fɛ. 14K'a sɔrɔ lafiɲɛlon tun lo Yezu ye bɔgɔ nɔɔni ka cɛɛ ɲaa yɛlɛ n'a ye. 15Fariziɲɛw fana ye cɛɛ ɲininga ko a ɲaa yɛlɛla cogo di. A y'u jaabi ko: «A ye bɔgɔ mɔ n ɲaa na, n ye n ɲaa ko, n be yeli kɛ sisan.» 16Fariziɲɛ nunu dɔw y'a fɔ ko: «Ale cɛtɔgɔ nin te lafiɲɛlon bato. O tuma na, a ma bɔ Ala fɛ.» Nga dɔw ko: «Hakɛkɛla be se ka kabako nin ɲɔgɔn kɛ wa?» O yɔrɔ la, u daa fɔnna ɲɔgɔn kɔ. 17U ye cɛɛ ɲininga tugu ko: «Cɛɛ min y'i ɲaa yɛlɛ nin, ele be mun le fɔ a ka koo la?» A y'u jaabi ko: «Cɛɛ nin ye kira le ye.» 18O bɛɛ n'a ta, zuwifuw ma sɔn ka l'a la ko cɛɛ nin tun ye fiɲɛntɔ ye ka kɔrɔ, fɔɔ u y'a ka somɔgɔw le wele 19k'u ɲininga ko: «Cɛɛ nin y'aw ka woloden ye wa? Aw ko a fiɲɛntɔman le wolola! A do kɛra di a be yeli kɛ sisan?» 20A wolobagaw y'u jaabi ko: «Anw kɔni y'a lɔn ko an deen lo, a fana fiɲɛntɔman le wolola. 21A ɲaa yɛlɛko, an te dɔ lɔn o la. Aw k'a yɛrɛ ɲininga o la, denmisɛn tɛ, a ka kan ka se k'o ɲafɔ aw ye.» 22A wolobagaw y'o fɔ bari u tun be siran u ka siya ɲamɔgɔw ɲa. U bɛnnin tun b'a la ko ni mɔgɔ o mɔgɔ y'a fɔ ko Yezu ye Ala ka Mɔgɔ wolomanin nin ye, k'o tigi seen tena don kalanso kɔnɔ tugu. 23O kama, a wolobagaw y'a fɔ k'u k'a yɛrɛ ɲininga, ko denmisɛn tɛ.\n24Fariziɲɛw ye cɛɛ wele tugu k'a fɔ a ye ko: «Anw y'a lɔn ko i ɲaa yɛlɛbaga nin ye hakɛkɛla ye. Tiɲɛ fɔ an ye Ala kama.» 25A y'u jaabi ko: «Ne kɔni m'a lɔn ni hakɛkɛla lo dɛ! Ne be koo kelen dama lɔn, ne tun ye fiɲɛntɔ ye, nga sisan ne be yeli kɛ.» 26U y'a ɲininga ko: «A ye mun le kɛ i la? A y'i ɲaa yɛlɛ cogo di?» 27Cɛɛ y'u jaabi ko: «Ne tun kɔnna k'o ɲafɔ aw ye, aw m'aw tulo malɔ n fɛ. Mun na aw b'a fɛ k'o kuma kelen nin lamɛn tugu? Kɔni aw fana t'a fɛ ka kɛ a ka kalandenw ye dɛ!» 28Fariziɲɛw y'a daminɛ ka cɛɛ nɛni, u y'a fɔ a ye ko: «E le y'a ka kalanden ye. Anw kɔni ye Musa ka kalandenw ye. 29An y'a lɔn ko Ala kumana Musa fɛ. Nga nin do, an t'a bɔyɔrɔ lɔn.» 30Cɛɛ y'a fɔ u ye ko: «Aa, nin le ye kabako nin ye. Aw m'a bɔyɔrɔ lɔn k'a sɔrɔ a ye ne ɲaa yɛlɛ. 31An kɔni b'a lɔn ko Ala te hakɛkɛla ka daalili jaabi. Nga mɔgɔ min be siran Ala ɲa n'a b'a sago kɛ, a b'ale lo jaabi. 32An m'a mɛn ka ye fɔlɔ ko mɔgɔ min fiɲɛntɔman wolola, ko dɔ y'o ɲaa yɛlɛ. 33Ni cɛɛ nin tun ma bɔ Ala fɛ, a tun tena se ka foyi kɛ.» 34U y'a fɔ a ye ko: «Ele ye hakɛkɛla ye kabini e wolotuma, e be na lɔ yan ko i b'an kalan!» U y'a gwɛn ka bɔ kɛnɛma.\n35Yezu y'a mɛn k'u y'a gwɛn minkɛ, a nan'a kunbɛn. A y'a ɲininga ko: «I lara Mɔgɔ Dencɛ la wa?» 36Cɛɛ y'a jaabi ko: «Kɔrɔ, jɔn lo, waasa ne ka l'a la?» 37Yezu ko: «I y'a ye ka ban. Ale lo be kumana i fɛ ten jaati.» 38Cɛɛ ko: «Ne lara e la Matigi.» A y'a kunbiri gwan Yezu kɔrɔ.\n39O kɔ, Yezu ko: «Ne nana diɲɛ nin na kiti le kama. O la, minw ɲaa te yeli kɛ, olu ɲaa ka yɛlɛ. Minw be yeli kɛ, olu ka fiɲɛn.» 40Fariziɲɛ minw tun be n'a ye o yɔrɔ la k'a ka kuma nin mɛn, olu y'a ɲininga ko: «Anw fana ye fiɲɛntɔw ye wa?» 41Yezu y'u jaabi ko: «N'aw tun fiɲɛnnin lo, hakɛ tun tena sɔrɔ aw kan. Nga aw b'a fɔ minkɛ ko aw be yeli kɛ, o kama, aw ka hakɛ b'aw kan.»


Zak 12 AKKDC08 - Masaba ye min fɔ Isirayɛli kosɔn, o - Bible Search\nZak 11 Zak 13\nZeruzalɛmu dugu tangako\n1Masaba ye min fɔ Isirayɛli kosɔn, o filɛ nin ye. Masaba ka kuma lo. Ale min ye sankolo ni dugukolo dan, ani ka nii don adamadenw na, a ko: 2«Ne bena Zeruzalɛmu kɛ a gɛrɛfɛsiyaw bɛɛ tɔɔrɔfɛn ye. Ni Zeruzalɛmu minɛna tuma min na, Zuda mara bena kɛ o cogo kelen na. 3O loon na, ne bena Zeruzalɛmu bila siyaw bɛɛ ɲafɛ i n'a fɔ kabakuruba, min te se ka kɔrɔta. Ni min ko a b'a kɔrɔta, o tigi b'a yɛrɛ mandimi. O la, siyaw bɛɛ bena jɛn ale kelen kama. 4O tuma na, ne bena siranyaba bila u ka soow bɛɛ la, k'a kɛ u yɛlɛbagaw kuun be wili. Ne Masaba le ko ten. Ne bena Zuda mara mɔgɔw filɛ ka janto u la, nga n bena siya wɛrɛw ka soow bɛɛ kɛ fiɲɛntɔw ye. 5Zuda mara ɲamɔgɔw ben'a fɔ u yɛrɛ kɔnɔ ko: ‹Zeruzalɛmukaw ka fanga bɔyɔrɔ ye Masaba ye, Setigi, u ka Ala.› 6O loon na, ne bena Zuda mara ɲamɔgɔw kɛ i n'a fɔ takami, lɔgɔ cɛma, k'a kɛ i n'a fɔ kala mananinw, suman juuw cɛma. Siya minw b'u lamini na u kinibolo n'u numanbolo la, u bena olu bɛɛ jɛni. Nga Zeruzalɛmu be to a nɔɔ na yen.\n7«Masaba bena kɔn ka Zuda mara le kisi fɔlɔ, waasa Dawuda ka somɔgɔw, ni Zeruzalɛmukaw kana boɲa sɔrɔ ka tɛmɛ u ta kan. 8O loon na, ne Masaba bena Zeruzalɛmukaw tanga. Mɔgɔ min barika ka dɔgɔ u bɛɛ la, o loon na, ale bena fanga sɔrɔ i n'a fɔ Dawuda. Dawuda ka soo bena kɛ i n'a fɔ Ala, i ko Masaba ka Mɛlɛkɛ u ɲafɛ.\nJamana bɛɛ ka dusukasi\n9«O loon na, ne Masaba bena jija ka siya wɛrɛw bɛɛ halaki, minw tun wilila Zeruzalɛmu kama. 10- - Ne bena miiriyaɲuman, ani Aladali hakili don Dawuda ka somɔgɔw ni Zeruzalɛmukaw la. U ye mɔgɔ min sɔgɔ, u bena ale filɛ, ka kasi a ka saya la i n'a fɔ mɔgɔ be kasi a deen kelen saya la cogo min na. U bena kasi kosɔbɛ i n'a fɔ mɔgɔ be kasi a dencɛ fɔlɔ ka saya la cogo min na. 11O loon na, Zeruzalɛmu ka dusukasi bena boɲa i n'a fɔ Adadirimɔng ta, Megido kɔkɛnɛ la. 12Jamanadenw bena kasi. Dawuda ka fadenyabolow cɛmanw ni musomanw b'u ta kɛ danna danna. Natan ka fadenyabolow cɛmanw ni musomanw b'u ta kɛ danna danna. 13Levi ka fadenyabolow cɛmanw ni musomanw b'u ta kɛ danna danna. Simeyi ka fadenyabolow cɛmanw ni musomanw b'u ta kɛ danna danna. 14Tɔw bɛɛka fadenyabolow, cɛmanw ni musomanw b'u ta kɛ danna danna.


Lok fɔlɔ 4 AKKDC08 - Zuda deenw ye Pɛrɛti ye, ni Ɛsirɔn - Bible Search\nLok fɔlɔ 3 Lok fɔlɔ 5\nLok fɔlɔ 4\n1Zuda deenw ye Pɛrɛti ye, ni Ɛsirɔn ni Karimi, ni Huri ni Sobali. 2Sobali deen Ereyaya fana ye Yaati wolo, Yaati fana ye Awumayi ni Laadi wolo. Olu le ye Sorakaw bɛmaw ye u ka fadenyabolow la.\n3-4Bɛtilehɛmu sigibaga Huri ye Efarata dencɛ fɔlɔ ye. Ale ye dencɛw sɔrɔ: Etamu, ni Zizireyɛli, ani Yisima ni Yidibasi. U ka balimamuso tɔgɔ tun ko Aselɛliponi. O kɔ, a ye dencɛ wɛrɛw sɔrɔ tugu: Gedɔri sigibaga Penuyɛli, ani Usa sigibaga Ezɛri.\n5Tekowa sigibaga Asewuri ye muso fila furu, o ye Ɛleya ani Naara. 6Naara ye Awuzamu wolo a ye, ni Efɛri ni Temani, ani Aasitari. Olu le ye Naara deenw ye. 7Ɛleya deenw ye nunu ye: Sɛrɛti ni Sowari, ani Ɛtinan. 8Kɔsi ye Anubu ni Asobeba wolo. Fadenyabolo minw bɔra Arumu deen Aarɛli la, olu bɛma ye Kɔsi ye. 9U tun be Yayebɛsi jati ka tɛmɛ a balimaw kan. A bamuso y'a tɔgɔ la ko Yayebɛsi, o kɔrɔ ko sigɛn kɔnɔ, bari a ko: «N y'a wolo sigɛn kɔnɔ.» 10Yayebɛsi tun ye Isirayɛli ka Ala daali ko a k'ale dɛmɛ, ale ka hɛrɛ sɔrɔ, a ka mara ka boɲa, ko a ka to ale fɛ k'a kisi kojugu ni sigɛn ma. Ala fana y'a kɛ a ye ten.\n11Suwa balimacɛ Kelubu ye Ɛsitɔn facɛ Meyiri wolo. 12Ɛsitɔn fana ye Bɛtirafa ni Pazeya ani Teyina faa ye. Teyina le ye Irinaasi dugu sigi. U kɔmɔgɔw le tun be Ereka.\n13Kenazi deenw ye Otiniyɛli ni Seraya ye. Otiniyɛli deen fana ye Atati ye. 14Mewonotayi fana ye Ofira wolo. Seraya fana ye Zowabu wolo, ale min ye bololabaarakɛlaw bɛma ye minw siginin be kɔkɛnɛ na. Bari bololabaarakɛlaw tun lo.\n15Yefunɛ dencɛ Kalɛbu deenw tun ye Iru ni Ela ani Naamu ye. Ela deen tun ye Kenazi ye.\n16Yeyalelɛli deenw ye Zifu ni Zifa, ni Tiriya ani Azareyɛli ye.\n17-18Ezira deenw ye Yetɛri ye, ani Mɛrɛdi, ni Efɛri, ani Yalɔn. Mɛrɛdi ye Ezipiti masacɛ denmuso Bitiya furu, ale ye Miriyama ni Samayi, ani Ɛsitemowa sigibaga Yisiba wolo. A ye muso wɛrɛ furu fana ka bɔ Zuda mara la, ale ye Gedɔri sigibaga Yerɛdi wolo, ani Soko sigibaga Ebɛri, ni Zanowa sigibaga Yekutiyɛli.\n19Naamu balimamuso Odiya ka muso deenw ye garimiw ye. Olu le ye Keyila sigi, maakatiw le ye Ɛsitemowa sigi.\n20Simɔn deenw ye Amunɔn ni Irina, ni Bɛnanan ani Tilɔn ye. Yiseyi deen ye Zowɛti ye, ani ale Zowɛti deen fana.\n21Zuda deen Sela kɔmɔgɔw ye Leka sigibaga Ɛri ye, ani Maresa sigibaga Layeda, ni faniɲanamanw danbagaw ka fadenyabolow, minw be Bɛtasibeya. 22Sela le ye Yokimu bɛma ye, ani Kozebakaw, ni Yowasi, ni Sarafu bɛma ye. Olu tun kɛra mowabuw kuntigiw ye, sanni u ka sɔrɔ ka na sigi Bɛtilehɛmu.c O koo nunu ye kokɔrɔw ye. 23Olu tun ye dagadilanbagaw ye. U tun siginin be Netayimu ni Gedara, ni u be baara kɛra masacɛ ye.\n24Simeyɔn deenw ye Nemuyɛli ni Yamin, ni Yaribu ni Zera ani Sayuli ye. 25Sayuli deen ye Salumu ye, a mamaden ye Mibisamu ye, a tulomasama ye Misima ye. 26Misima deen ye Amuyɛli ye, a mamaden ye Zakuri ye, a tulomasama ye Simeyi ye.\n27Simeyi ye dencɛ tan ni wɔɔrɔ sɔrɔ, ani denmuso wɔɔrɔ. A balimaw ma deen caaman sɔrɔ, o la, u ka fadenyabolow mɔgɔw ma caya i n'a fɔ Zuda ta.\n28- U tun siginin be dugu minw kɔnɔ, o filɛ: Bɛriseba ni Molada, ani Asarisuwali, 29ni Bila, ani Esɛmu ni Toladi, 30ani Betuwɛli ni Ɔrima, ani Sikilagi, 31ni Bɛtimarikabɔti ni Asarisuzimu, ni Bɛtibireyi ani Saarayimu ye. Olu le tun ye u ka dugubabaw ye fɔɔ ka na se Dawuda ka masaya tile ma. 32U ka dugudenninw tun ye: Etamu ni Ayin, ani Irimɔn ni Tokɛn, ani Asan, o ye dugu duuru ye, 33ani dugumisɛn minw bɛɛ tun y'u lamini fɔɔ ka ta'a bila Baala. O le ye u ka sigiyɔrɔw n'u buruju ye.\n34Mesobabu ni Yamilɛki ni Amasiya dencɛ Yosa, 35ani Yowɛli, ni Aziyɛli deen Seraya deen ni Yosibiya deen Yewu, 36ani Eliyoyenayi ni Yakoba, ani Yesowaya ni Azaya, ani Adiyɛli ni Yezimiyɛli, ani Benaya, 37ni Semaya deen Simiri deen Yedaya deen Alɔn deen Sifeyi dencɛ Ziza. 38Mɔgɔ minw tɔgɔ fɔra ka tɛmɛ, olu le tun ye u ka fadenyabolow ɲamɔgɔw ye. U kɔmɔgɔw tun cayara kosɔbɛ. 39U tun be Gedɔri masurun na, fɔɔ ka taga se kɔkɛnɛ kɔrɔn fɛ. U tun b'u ka begɛnw dɛndɛyɔrɔ le ɲinina. 40U ye yɔrɔɲuman sɔrɔ, biin tun be yen kosɔbɛ, maraba tun lo, o yɔrɔ tun ye hɛrɛyɔrɔ ye. O tun ye Kamu kɔmɔgɔ dɔw ka sigiyɔrɔ ye fɔlɔfɔlɔ. 41Mɔgɔ minw tɔgɔ fɔra ka tɛmɛ sisan sisan, olu le nana Samu kɔmɔgɔw kɛlɛ Zuda mara masacɛ Ezekiyasi ka tile la, k'u ka fanibuguw n'u ka buguw halaki, k'o yɔrɔ mɔgɔw fana halaki. Fɔɔ ka na se bii ma, u sii tununa. U sigira u nɔɔ na, bari biin tun be yen, u ka begɛnmisɛnw tun be o ɲimi.\n42Simeyɔn kɔmɔgɔw mɔgɔ kɛmɛ duuru tagara *Seyiri kuluyɔrɔ la. Mɔgɔ minw tun b'u ɲa, olu tun ye Yiseyi deenw: Pelatiya ni Neyariya, ani Erefaya ni Uziyɛli ye. 43Amalɛki tɔɔ minw tun bolila, u ye olu faga, ka sigi yen fɔɔ ka na se bii ma.


Kok 34 AKKDC08 - Masaba y'a fɔ Musa ye ko: «A fɔ - Bible Search\nKok 33 Kok 35\nKanaan jamana daan\n1Masaba y'a fɔ Musa ye ko: 2«A fɔ Isirayɛlidenw ye ko n'u donna Kanaan jamana kɔnɔ tuma min na, jamana min bena kɛ u niyɔrɔ ye, o daan filɛ nin ye: 3A worodugu ɲafan daan bena daminɛ Zin kongokolon ma, ka taga tɛmɛ Edɔmu mara daan na. Kɔrɔn fɛ, a daan bena daminɛ *Kɔgɔji Fariman worodugu ɲafan fɛ. 4A bena gɔngɔrɔn ka tɛmɛ Bunteni tintin worodugu faan na ka taga tɛmɛ Zin, ka taga se Kadɛsi Barineya worodugu ɲafan fɛ, ka tɛmɛ ka taga Asaradari, ka taga se Asimɔn. 5A bena bɔ Asimɔn ka munumunu ka taga Ezipiti kɔɔ ma, ka taga gun Kɔgɔjiba la.\n6«Tileben ɲafan fɛ, a daan bena kɛ Kɔgɔjiba ye, o bena kɛ u ka tileben ɲafan daan ye.\n7«Kɔgɔdugu ɲafan fɛ, u daan filɛ nin ye: a bena bɔ Kɔgɔjiba ma ka taga se Ɔri kulu ma, 8ka bɔ Ɔri kulu ma ka taga tɛmɛ Lebowamati, ka taga se Sedadi, 9ka tɛmɛ ka taga Zifɔrɔn ka taga bila Asariyena. O bena kɛ aw ka jamana daan ye kɔgɔdugu ɲafan fɛ.\n10«Kɔrɔn ɲafan fɛ, u daan filɛ nin ye: a bena bɔ Asariyena ka taga Sefamu. 11A bena bɔ Sefamu ka jigi ka taga Iribila, Ayin kɔrɔn ɲafan fɛ, ka taga kuludenninw yɔrɔ la Kinerɛti baal kɔrɔn ɲafan fɛ, 12ka jigi ka taga Zurudɛn baji daa la ka ta'a bila Kɔgɔji Fariman na.\n«O le bena kɛ u ka jamana, n'a daan ye a faan bɛɛ la.»\n13- Musa y'a fɔ Isirayɛlidenw ye ko: «Aw ka kala la ka jamana nin tilan ka kɛɲɛ n'o ye. Masaba y'a fɔ k'o ka kan ka di Isirayɛli deen kɔnɔntɔn kɔmɔgɔw ma, ani Yusufu deenw la kelen kɔmɔgɔw tilancɛ ma. 14Bari Urubɛn kɔmɔgɔw ni Gadi kɔmɔgɔw, ani Yusufu deen Manase kɔmɔgɔw tilancɛ kelen ka gwasow ye niyɔrɔ sɔrɔ ka ban. 15O deen fila nunu kɔmɔgɔw, ni Yusufu deen Manase kɔmɔgɔw tilan kelen ye niyɔrɔ sɔrɔ Zurudɛn baji kɔfɛ Zeriko faan fɛ, kɔrɔn ɲafan fɛ.»\n16Masaba y'a fɔ Musa ye ko: 17«Mɔgɔ minw bena jamana nin tilan aw cɛ, o ye sarakalasebaga Eleyazari, ani Nun dencɛ Zozuwe ye. 18Aw ka ɲamɔgɔ kelen bɔ Isirayɛli deen tan ni fila kɔmɔgɔw kelen kelen bɛɛ la fana, janko k'u dɛmɛ jamana tilanko la. 19O tɔgɔw filɛ nin ye: Yefunɛ dencɛ Kalɛbu ka bɔ Zuda kɔmɔgɔw la, 20Simeyɔn kɔmɔgɔw la, o ye Amiwudi dencɛ Semuyɛli ye. 21Bɛnzamɛn kɔmɔgɔw ta ye Kisilɔn dencɛ Ɛlidadi ye. 22Dan kɔmɔgɔw ta ye Yogili dencɛ Buki ye. 23Yusufu deen Manase kɔmɔgɔw ta ye Efɔdi dencɛ Aniyɛli ye. 24Efarayimu kɔmɔgɔw ta ye Sifitan dencɛ Kemuyɛli ye. 25Zabulɔn kɔmɔgɔw ta ye Paranaki dencɛ Elisafan ye. 26Isakari kɔmɔgɔw ta ye Azan dencɛ Palitiyɛli ye. 27Asɛri kɔmɔgɔw ta ye Selomi dencɛ Ayudi ye, 28ani Nɛfutali kɔmɔgɔw ta ye Amiwudi dencɛ Pedayɛli ye.»\n29O ye mɔgɔw ye Masaba y'a fɔ minw ye ko u ka Kanaan jamana tilan Isirayɛlidenw cɛ.